text:
Frá fundinum við Havstovuna
12-12-2017 - 20:14 - Jóanis Albert Nielsen
Hvussu nógv rokna fiskifrøðingarnir við, verður etið burtur úr toskastovninum, tá lítið av føði er ?
Havtaska kann eta fleiri 1.000 tons av 2-5 ára gomlum toski,½ um árið. 10.000 tons bleiv nevnt. Hetta er áleið tað, sum er sett sum natúrligur deyði hjá toski (17 % um árið)
Í miðal etur stórur toskur somikið, at tað svarar til eina árgangs styrki, tvs. 10 – 20 milliónir smáfiskar og hetta verður mett at regulera árgangs styrkina hjá toski.
Tað vil siga, at etur toskur, so nógv av toskamurti og smá fiski, at tað heldur stovninum niðri, so toskastovnurin kann ikki blíva stórur. Men er nokk av aðrari føði etur hann minni av toski.
Tað bleiv eisini tosa um,at ein toskur sum var 105 cm. hevði eti, ein tosk, sum var 62 cm. Vit fingu eina forkláring uppá at tá toskur svølgdi ein so stóran tosk, fær hann ikki allan toskin niður í einum, men hann hongur út úr kjaftinum til nakað var sorna í maganum, so át hann restina, ongin spurdi, hvussu tað bleiv við beinagrindini.
Hetta var spurningur 11 og svar.
Men eg veit at útrokningar fyrr, hava víst, at tá nógv er til av havtasku og toski er talið 20.000 tons.
Vit tosaðu ikki um kóp
Men kópur, spættede sæl (steinkópur) vigar vaksin 80- 125 kg etur 7 kg. Um dagin. Í Eystursjónum eru 26.000 kópar sum eta 66.000 tons av fiski, mest toski um árið.
So tað sum verður fiska, er, bert ein lítil parturin av stovninum
UPSI
Tey flestu vita at upsin er semipelakiskir og flytur nógv, nøkur siga, at veiði trýsti á upsastovnin er ov høgt.
Eg kom fram á eina bók, sum er útgivin í 1998 Eitt av starvsfólkinum á Havstovuni hevur givið bókina út, eg fekk ikki lisið bókina. So eg tók nakrar myndir, av nøkrum síðum, sum eg so havi lisið,
Tá fiskifrøðingarnir merkja fisk, fyri at vita hvussu hann ferðast, er tað smáur fiskur.
40% av upsanum sum er merktir undir Føroyum er fingin aftur uttanfyri Føroyski grunnarnir, tað mesta blívur fiska aftur í Íslandi. Minni enn 1 % av upsanum, sum er merktur í Íslandi, er fiskaður uttanfyri Íslendsku grunnarnir. Av upsa sum er merktur í Norra, er 7 % fiska aftur uttan fyri Europeiska landgrunnin.
Tá upsin er um 60 cm byrjar hann at ferðast.
Tann stóri upsin, er fyri tað mesta uppi í sjóðnum og føðir mest svartkjaftur.
Sum eg hoyri er nógv smáur upsi, sum trolararnir fáa, tað er kanska tíð, at meira ferðast yvir til Ísland tá minni er av føði er á Føroyska landgrunninum.
Eg havi ikki hoyrt ella lisið, at so nógvur upsi ferðast út av grunninum og so lítið kemur inn aftur á grunnarnar, men eg havi ikki lisið so nógv fyrr, sum tey seinastu 4 árini.
Upsi er umleið 70 % av tíðini uppi í sjóðnum og teir sum fiska eftir upsa fáa hann ikki har, tíð teir royna bert við botn troli
So eg haldi ikki, at man kann seta kvotu á. tá allur fiskur ferðast, eftir hvar hann finnur mest føði, Og eg trúgvi ikki, at Havstovan upplýsir okkara politikarum um, ferðingina hjá upsanum.
Fiskidagarnir eru minkaðir so nógv, at teir sum eru eftir, hava verði noyddir at keypt 2 til 5 loyvir, sjálvt um teir hava keypt, so nógv loyvir, hava teir ov fáar dagar, tað er ein av grundunum fyri, at tað kemur so lítið av toski uppá land og heimaflotin stendur í so nógvum pengum.
So um man tímir, at hyggja eftir hvussu nógv flotin er minkaður og teimum stongdu leiðinum kann man, tosa um at tað er burðardygt og stovnsrøktin er góð.
Er rætt at seta kvotur á
Eftir at hava sæð tær óbrúkuligu, kanningarnar hjá Havstovuni í 1993 til ráddi ICES at ongin toskur skuldi fiskast í 1994.
Og danskarar, tvingaðu kvotur niður yvir okkum, og kom í lov frá 01 03 1994 tá eitt samt løgting mátti avtaka 01 06 1996 tí kvoturnar virkaði ikki,
Alt hetta kom av at fiskifrøðingarnir vóru og ikki eru førir fyri síggja, nær føðin og kemur fiskurin kemur aftur. Nú skal Høgni tvinga Tjóðveldis og aðrar politikarnar at stemma fyri tí sama, sum Danskararnir tvingaðu niður yvir Føroya fólk Í 1994.
Tað vísir at fiskaríi, er bert ein lítil brók partur av sum natúran sjálv regulerar.
Lógin sigur, at fiskiloyvini ganga út í 2018, tað er ongin trupulleiki, at broyta lógina saman við, onkrum smærri broytingum, tað hevði hann fingið eina breiða undirtøku fyri.
Men at vevja kvotur og alt møguligt annað uppí, ein ellibita, so hvørki Høgni og tað mesta av Føroya fólki, ikki hava ánilsi av, hvussu nógv lógin. kemur at skaða øll í Føroyum.
Eyðun Hansen
Vestmanna 12 12 2017


c: text/html

text:
Staðfestingin av, at heimasjúkrarøkt fevnir um allar borgarar, er ein greið staðfesting av, at hetta onki hevur við eldrarøktina at gera. Víðari verður tosað um sjúklingar. Vanlig fatan er, at sjúklingar hoyra undir heilsuøki, tí kann hetta illa síggjast sum annað enn ein byrjan antin at sundurliða heilsuverki og/ella at leggja heilsuverki, heilt ella partvíst út til kommununnar.
Eldraøki skálkaskjól
Samgongan nýtir eldraøki sum skálkaskjól fyri at avtaka nøkur grundleggjandi rættindi, ið hoyra vælferðarsamfelagnum til. Tað er ein grundleggjandi rættur, at fáa ókeypis sjúkrarøkt á sama hátt, sum vit øll hava rætt til ókeypis sjúkrahúsviðgerð. Sjálv uppgávan, at veita ókeypis heimasjúkrarøkt til allar borgarar, hevur ikki nakað við eldraøki at gera. Ì dag eru tað 177 persónar yngri enn 67 ár, ið fáa heimasjúkrarøkt. Hesir verða nú lagdir út til kommununnar, saman við eldrarøktini, samstundis fær kommunan heimild at taka gjald fyri hesa tænastuna, ið higartil hevur verið ókeypis fyri borgaran.
Sjúkrarøkt eftir støddini á pengapunginum
Tað hevði verið áhugavert at fingið at vita, hvussu nógv tað ferð at kosta einstaka borgaranum, at fáa heimasjúkrarøkt. Ikki minni áhugavert hevði tað verið, at fingið at vita, hvussu vanligi løntakarin skal hava ráð at gjalda fyri hesa tænastu, um viðkomandi kemur soleiðis fyri, at hon hevur brúk fyri heimasjúkrarøkt. Ella er ætlanin, at okkara samfelag skal vera sum tey londini, har bert tey, ið hava ráð, fáa sjúkrarøkt og hini, mugu verða hana fyri uttan.
Javnaðarflokkurin kann undir ongum umstøðum góðtaka, miðvísu herferðina hjá samgonguni mótvegis okkara vælferðarskipanum, tí siga vit kortanei til at avtaka rættin til ókeypis heimasjúkrarøkt.
Eyðgunn Samuelsen, tingkvinna

robotstxt: allowed

filter: keep


text:
Orð: Martin Joensen
Lag: Ólavur Højgaard
Fjart frá tær eri eg staddur.
Fremmant er hvørt fjall, hvør skor.
Gleði meg bert til at koma aftur,
einsligt lívið nú er her umborð.
Telji hvønn ein dag, hvønn ein tíma
til vit aftur sigla inn.
Kyssa skal eg gentu mína,
sjálvt um tú so mann spæla svinn.
Tí eg veit, at tú meg elskar.
Tíni brøv, – mær, tey siga alt.
Millum reglurnar tú teskar:
Altíð mín tú vera skalt.
Skiparin nú gevur boðið:
So er klárt at sigla heim!
Leið nú vísir morgunroðin
heim til sælan ástargleim.


text:
Sigrun Johannesen av Toftum er sonevnd Instababe hesa vikuna hjá mannfólkamiðlinum M!.
Redaktiónin á M! heitir á teirra lesarar at senda uppskot inn, og hvørja viku velja tey ein Instagrambrúkara, sum skarar framúr. Hesaferð er tað 28 ára gamli eigarin av klædnahandlinum Insito á Toftum.
- Eg eri sera ovfarin, og glað fyri heiðurin, sigur hon í samrøðu við M!.
-Eg elski at uppliva nakað nýtt og aðrar mentanir, tað haldi eg er hugtakandi. Eg elski góðan mat og gott veður. Umframt tað, so dámar mær væl at vera úti í náttúruni, sigur hon við miðilin.
- Tað ringasta eg veit eru negativ fólk og helst eisini vánaligt veður.


text:
Orð: Levi Joensen
Lag 1: Ira David Sankey
Lag 2: William James Kirkpatrick
1. Eg eygunum lyfti mót fjøllunum –
mín hjálpari, hvar er hann?
Hvør kann meg varða frá føllunum,
so standa í stríði eg kann?
Frá Harranum hjálp mín kemur øll,
sum forðum skapaði dalar og fjøll.
2. Um fótur mín nærum gliðin er,
so ekur hann ikki – nei!
Tí Harrin mín hirði góður er,
ei svevur hann – blundar ei.
Hann hyggur til mín úr Himli hátt,
um hádagur er ella niða og nátt.
3. Ei sól ella máni mær skaða ger,
tað illa meg nemur ei,
tí Jesus, mín hirði, skuggin er,
meg leiðir ta beinu leið.
Tá ferð mín er lokin um deyðskuggadal,
í ævirnar sál mína varða hann skal!


text:
Danska ráðgevandi verkfrøðingafyritøkan, Lemming & Eriksson, ið er partur av stóru byggiverkætlanini við Marknagil, sum danska arkitektafyritøkan Bjarke Ingels Group, BIG, hevur teknað og er heildarráðgevi á, er farin á húsagang.
Hvørt hetta fær avleiðingar fyri sjálva byggingina ella ikki, er enn ikki heilt greitt. Lemming & Eriksson, ið gjørdi nógv umrødda roknifeilin í berandi kontruktiónini av skúladeplinum, er undirveitari hjá høvuðsráðgevanum, BIG, og tí er tað uppgávan hjá BIG at loysa møguligar trupulleikar, sum kunnu standast av, at áðurnevndi undirveitari ikki longur kann vera partur verkætlanini.
Sum kunnugt er Glasir nýggi miðnámsskúlin í Havn, ið fer at avloysa Studentaskúlan, Handilsskúlan og Tekniska Skúla í høvuðsstaðnum.
Skúlin er nú komin upp í fulla hædd, og í løtuni verður dekk lagt yvir 6. hædd, sum er ovasta hæddin í bygninginum. Somuleiðis er gongd komin á arbeiðið við at gera fasadu.
Glasir skal eftir ætlan takast í nýtslu við skúlaársbyrjan næsta ár.


text:
Foto: Scanpix/ Niels Svalebøg
Tað var danski rithøvundurin, Kirsten Thorup, sum fekk Bókmentavirðisløn Norðurlandaráðsins 2017 fyri skaldsøguna Erindring om kærligheden. Harvið gjørdist okkara egna boð uppá ein vinnara, Sissal Kampmann ov stutt at vinna stóru norðurlendsku virðislønina, sum føroyingar nú ikki vunnu fyri 31. ferð - hvørki Rakel Helmsdal ella Yggdrasil fingu heldur virðisløn heim við sær. Men tey halda møguliga sum Sissal Kampmann, ið longu áðrenn nakað var avgjørt staðfesti (á FB), at hon følir tað sum hevur hon vunnið bara við at fáa sítt yrkingasavn, Sunnudagsland tilnevnt í so mikið flottum høpi sum hesum.
Í dag snúi mentanarsendingin Nón í útvarpinum seg um virðislønirnar. Vit hoyrdu góðar gjøgnumgongdir av tilnevnda tónleikinum, bókunum og barnabókunum, og harumframt var eitt prát við Sissal Kampmann, ið tóktist stórtrívast í Helsinki "millum hetjur sum Kirsten Thorup", sum Sissal orðaði seg.
Kirsten Thorup er fødd í 1942 - eg minnist, at vit lósu hennara Himmel og Helvede í studentaskúlanum í fýrsunum. Hon gav út sína fyrstu bók, Baby í 1973. Erindring om kærligheden snýr seg bæði um persónligar relatiónir og um danska samfelagið í dag og verður av fleiri ummælarum søgd at vera ein sera djørv skaldsøga. Takkarrøðan (hvør í himmalsins navni hevur funnið uppá, at vinnarin av størstu og týdningarmestu bókmentavirðislønini ikki skal hava meira enn 2 minuttir talutíð eyðsýniliga fyri at eitt ella annað popp-orkestur skal sleppa framat? Álvaratos, hatta má broytast!!!). Men Kirsten Thorup var væl fyrireikað og í stuttu røðu síni megnaði hon umframt at takka, eisini at varpa ljós á tann mangan kalda og ófestliga veruleikan, sum er hennara bókmentaliga útgangsstøði.
Kirsten Thorup verður við á Bókadøgum í Norðurlandahúsinum 24-26.nov.


text:
Agnar Frederiksen
14.06.2018 - 18:00
Ítróttur > Ítróttur > Fótbóltur
Russland kom sera væl frá byrjan, tá Saudi Arabia varð skúgvað til viks í opningsdystinum. Vertirnir vunnu 5-0, og vóru omaná allan dystin.
Eftir eina opningsceremoni við luttøku av millum annað einum sera lívligum Robbie Williams, og har Vladimir Putin hevði eina stutta vælkomstrøðu, so kundi fyrsta bríksl ljóða.
Tað boblaði av spenningini ímillum mongu russararnir á Luzhniki leikvøllinum, og teir flestu av teimum gott 80,000 áskoðarunum kundi fegnast eftir 11 minuttir. Eftir eitt hornaspark kom bólturin útfrá aftur í vinstra borð, har Aleksandr Golovin legði eitt frálíkt innlegg ímóti aftaru stong. Ein verjuleikari gleið, og so kundi miðvallarin Yury Gazinskiy ótarnaður stútað bóltin niður í longra hornið.
Leikararnir hjá Saudi Arabia tyktust heldur nervaðir av støðuni, og fingu ikki skapt tað stóra. Russland hevði gott tamarhald á støðuni, og søkti fyri at økja um leiðsluna.
Miðskeiðis í 2.hálvleiki misti heimaliðið ein av sínum avgjørdu profilum. Spælskiparin Alan Dzagoev úr CSKA Moskva hevur verið nógv skaðaplágaður ígjøgnum sína yrkisleið, og eftir at hann fekk eina góða byrjan uppá dystin, sá tað út til at hann fekk eina fibur í høgra baklær. Hetta kann fáa neiliga ávirkan á russiska liðið, men avloysarin hjá Dzagoev gjørdi tó av álvara vart við seg í dag.
Denis Cheryshev úr Villareal økti stutt fyri hálvleik. Saudi Arabia misti bóltin í uppspælinum, og so gjørdu russarar skjótt av. Golovin førdi bóltin, og umvegis Zobhin endaði hann hjá innskifta Cheryshev til vinstur inni í brotsteiginum. Við elegantari skotfintu snýtti hann tveir verjuleikarar og smekkaði bóltin upp í vinstra málhorn.
Seinni hálvleikur var heldur tamur. Saudi Arabia megnaði ikki at leggja nakað trýst á Russlandi. Hóast Saudi Arabia hevði bóltin meira, so kom einki skot á málið hjá Igor Akinfeev. Heimaliðið punkteraði dystin, tá tjúgu minuttir vóru eftir. Stóri og sterki áleyparin, Artem Dzuba var júst komin inn á vøllin, tá hann setti pannina á eitt frálíkt innlegg fraá Golovin. 3-0, og so var avgjørt.
Dzuba spældi í 2009 í Gundadali ímóti føroyska U21-landsliðnum. Saman við Dzagoev og hinum russarunum mátti Dzuba lúta ímóti føroyingunum. Ein 17-ára gamal Jóan Símun Edmundsson gjørdist tá matchvinnari.
Í yvirtíðini fingu áskoðarnir eina perlu og eitt gott frísparksmál at fara heima uppá. Dzuba legði bóltin av við høvdinum, Cheryshev tók bóltin við sær inn í brotsteiginum, og við einum frálíkum skotið við vinstru uttarsíðu fór bólturin upp í longra málhorn. Og við seinasta sparkinum í dystinum økti besti leikarin á vøllinum, Aleksandr Golovin, við beinleiðis frísparki frá brotsteigarmarkinum. 5-0 og sera sannførandi sigur til vertirnar.
Einki VAR og einki drama. Sum væntað gjørdist opningsdysturin ikki nakar leikligur klassikari,men Russland greiddi sína skyldu, skoraði nøkur góð mál og hevur tryggjað sær eitt gott útgangsstøði í bólkinum.
Í morgin kl.13.00 dystast hini bæði liðini í bólkinum. Uruguy og Eygyptaland bresta saman, og hetta kann gerat ein lykladystur.
Russland – Saudi Arabia 5-0 (2-0)
12.min 1-0: Yuri Gazinskiy
43.min 2-0: Denis Cheryshev
71.min 3-0: Artem Dzyuba
90.min 4-0 Denis Cheryshev
90.min 5-0 Aleksandr Golovin


text:
Í hálvt hundrað ár hevur Skála Ítróttarfelag virkað fyri, at fótbóltur á vestara armi á Skálafjørðinum er undir skipaðum viðurskiftum. Aðalendamálið hjá felagnum er, at skapa eitt ítróttarfelag við góðum umstøðum og venjingum á høgum støðið. Felagið hevur eisini stóran týdning fyri trivnað og menning í nærumhvørvinum. Tað skapar samanhald og ábyrgdarkenslu. Harumframt er fótbólturin eisini grundarlagið fyri mangt samrøðuevni - bæði í fríðtíðini, men eisini á skúlum og á arbeiðsplássum.
Skála Ítróttarfelag hevur umleið 350 íðkandi limir, og 30 venjarar eru knýttir at teimum ymisku liðunum. Eisini hevur felagið 250 hvílandi limir.
Virksemið hjá felaginum verður í stóran mun rikið sjálvboðið, og tilsamans vera fleiri ársverk brúkt uppá at liva upp til aðalendamálið hjá felaginum.
Viðtøkur fyri felagið:
§ 1. Navn og heimstaður
Navn felagsins er Skála Ítróttarfelag, stytt Skála ella Skála ÍF. Felagið er stovnað 15. mai 1965. Felagið er óheft av politiskum og átrúnaðarligum áhugamálum. Heimstaður felagsins er Skáli.
§ 2. Endamál
Høvuðsendamál felagsins er at vekja ans og áhuga fyri ítrótti. At fremja og leggja til rættis ítróttarvirksemi.
§ 3. Limaviðurskifti
§ 4. Skipan
- Øll kunnu gerast limir í felagnum.
- Limagjaldið verður ásett á ársaðalfundinum. Ásetast kunnu ymisk limagjøld fyri aktivar og passivar limir umframt ungdómslimir og vaksnar. Ungdómslimir (undir 14 ár) hava ikki atkvøðurætt.
- Limir, ið eru í eftirstøðu við limagjaldinum, hevur starvsnevndin heimild at strika.
- Limir, ið ikki halda viðtøkur felagsins ella á annan hátt standa felagnum í vegin, hevur starvsnevndin heimild at strika.
Fyri viðurskiftum felagsins skipa:
Aðalfundurin
Starvsnevnd
Ungdómsnevnd
Møguliga aðrar nevndir settar av starvsnevndini.
§ 5. Aðalfundurin
Stk. 1. Aðalfundurin er hægsti myndugleiki felagsins. Hann verður hildin í fyrsta ársfjórðingi.
Aðalfundurin skal lýsast alment minst 14 dagar frammanundan fundinum. Lógliga lýstur aðalfundur er altíð viðtøkuførur.
Mál til aðalfundin skulu vera starvsnevndini í hendi í seinasta lagi eina viku fyri fundin. Starvsnevndin leggur innkomin mál fram fyri aðalfundin.
Stk. 2. Ársaðalfundurin hevur fylgjandi fundarskrá:
- Fundarstjóri verður valdur
- Formaðurin greiðir frá farna ári
- Grannskoðaður roknskapur verður framlagdur
- Innkomin mál
- Val av nevndarlimum + tiltakslimum í starvsnevndina og ungdómsnevndina
- Val av grannskoðara, sum í minsta lagi skal vera skrásettur.
- Ásetan av limagjaldi
- Ymiskt
Stk. 3. Fundarstjórin hevur heimild at gera broytingar í raðfylgjuni av punktunum á fundarskránni, og loyva øðrum innsløgum so sum gestarøðara ella framførslum á fundinum.
Stk. 4. Við val av starvsnevnd skal skrivlig atkvøðugreiðsla fara fram, og bert limir, ið hava atkvøðurætt, kunnu luttaka. Valbærur er tann, ið er fyltur 18 ár. Nevndarvalið kann avgreiðast við friðarvalið, um ein meiriluti av aðalfundinum góðtekur hetta, og tað ikki eru fleiri uppskot til nevndarvalið, enn talið av limum ið skulu veljast.
Stk. 5. Til allar lógarbroytingar krevst, at 2/3 av møttu limunum atkvøða fyri.
Stk. 6. Mál, ið ikki standa á fundarskránni til aðalfundin og ikki snúgva seg um lógarbroytingar ella skipan av felagnum, kunnu vera tikin til viðgerðar og avgjørd, um minst 2/3 av møttu limunum góðtaka at málið verður lagt fram.
Stk. 7. Aðalfundurin avger við vanligum meiriluta, um onnur mál eru av slíkum týdningi, at tey krevja 2/3 av atkvøðunum fyri at verða samtykt. Fyri at eitt uppskot skal vinna sømdir krevst vanligur meiriluti, stendur á jøvnum er atkvøða formansins avgerandi.
§ 6. Eykaaðalfundur
Eykaaðalfundur verður hildin:
Tá ið aðalfundurin samtykkir tað
Um meirilutin í starvsnevndini samtykkir tað
Tá ið minst 15 av limum felagsins ynskja hetta, og samstundis boða starvsnevndini skrivliga frá teimum málum, ið skulu viðgerast.
Eykaaðalfundur verður lýstur eins og aðalfundurin. Mannagongdin í samband við ein eykaaðalfund er tann sama sum við árliga aðalfundin.
7. Starvsnevnd
stk. 1. Felagið verður stýrt av eini starvsnevnd, ið verður vald á aðalfundinum. Starvsnevndarlimir verða valdir fyri 2 ár. Starvsnevndin hevur hægsta vald í felagnum millum aðalfundirnar. Tá ið starvsnevndarlimur hevur forfall, tekur varamaður sæti í nevndini.
stk. 2. Í starvsnevndini sita í minsta lagið 4 og í mesta lagið 6 limir. Nevndin skipar seg sjálv við formanni, næstformanni, peningarøkili og skrivara. Nevndin skipar seg sjálv á fyrstkomandi nevndarfundi eftir aðalfundin.
Stendur á jøvnum í atkvøðugreiðslum hjá nevndini, er formansins atkvøða avgerandi.
stk. 3. Formaðurin saman við einum nevndarlimi, ella 3 nevndarlimir í felag, kunnu tekna felagið í øllum vanligum viðurskiftum. Í samband við keyp ella sølu av fastari ogn krevst tó samtykt frá aðalfundi ella eykaaðalfundi. Í samband við skuldarbinding av felagnum longri enn 1 ár, krevst samtykki frá øllum starvsnevndarlimum, ella samtykki frá aðalfundi ella eykaaðalfundi. Starvsnevndin kann veita útvaldum ábyrgdarpersóni heimild og rammujáttan at gera sáttmálar við venjarar og leikarar vegna felagið. Slík heimild kann einans gevast fyri 1 ár í senn.
Formaður felagsins hevur heimild at umboða felagið mótvegis almennum og kommunalum myndugleikum, FSF, ÍSF og øðrum ítróttarfeløgum.
Starvsnevndin hevur heimild at veita samsýning til fólk, ið eru sett at taka sær av pørtum av dagliga virkinum í felagnum.
Stk. 4. Starvið hjá starvsnevndini er í høvuðsheitum:
At seta samtyktir aðalfundanna í verk
At standa fyri rakstrinum av felagnum
At gera reglugerð ella arbeiðsætlan fyri aðrar nevndir
§ 8. Ungdómsnevnd
stk. 1. Ungdómsarbeiði felagsins verður skipað av eini ungdómsnevnd við í minsta lagi 2 og í mesta lagi 4 limum. Limir verða valdir fyri 2 ár. Nevndin skipar seg við formanni, næstformanni og skrivara. Nevndin skal í samráð við starvsnevndina skipa og tilrættisleggja ungdómsarbeiði felagsins.
Stk. 2. Ungdómsnevndin hevur heimild at seta ungdómsvenjarar og høvuðsungdómsvenjarar, tó skal starvsnevndin góðkenna setanarviðurskiftini.
Stk. 3. Starvsnevndin hevur heimild at velja lim í ungdómsnevndina fram til næsta aðalfund, um so er at ungdómsnevndin ikki er fullmannað.
§ 9. Aðrar nevndir o.l.
Starvsnevndin hevur heimild at seta aðrar nevndir, arbeiðsbólkar, hjálparfólk, ráðgevarar o.l. at taka sær av pørtum av dagliga virkinum í felagnum.
§ 10. Roknskaparárið
Roknskaparár felagsins er frá 1. januar til 31. desember.
§ 11. Avtøka av felagnum
Stk. 1. Felagið kann ikki avtakast, um 15 limir ynskja at halda áfram.
Stk. 2. Um so er, at felagið verður avtikið, so verða ognir felagsins at fella til óheft ungdómsarbeiði á Skála eftir avgerð í kommununi. Um einki er á Skála, so til annað óheft ungdómsarbeiði í kommununi.
§ 12. Gildið
Samtíðis sum henda lóg kemur í gildi, falla burtur allar samtyktir, sum stríða ímóti henni og somuleiðis eldri lógir felagsins.
Hendan lóg fær síðani gildi
Samtykt á aðalfundi Skála Ítróttarfelag tann 12. februar 2018.


text:
Orð: Tummas Napoleon Djurhuus
Lag: Oh, Marie, jeg vil hjem
Væl vart tú bert eitt slitið gamalt lasafar,
rustaður og skeivur og skramblutur tú var,
hostaði illa, hevði kroniskt krím,
– men kortini so vart tú ognin mín.
O, mín Austin, mær leingist heim,
o, mín Austin, mær leingist heim,
eg sakni tín mjarrandi motor,
mær, mín Austin, leingist heim.
Tú bremsaði illa, slett ikki viðhvørt,
onga tonn í heysi, nei so eiðasørt,
eittans var títt eyga, buglað títt trýn,
– men kortini so vart tú ognin mín.
Gearini vóru ikki meira enn tvey,
og oftani var torført at finna tey,
satt at siga vart tú einki dollargrin,
– men kortini so vart tú ognin mín.
So ofta hevur tænt tú mær sum brúðarsong,
og einaferð – sig minnist tú – koyrdu vit kong,
– og kongur bað skriva bilin upp á seg,
– tá vóru vit ernir Austin mín og eg.
Manga hønu drupu vit, mítt gamla lasafar,
men vit koyrdu eisini mangt nýgift brúðarpar,
og um eg koyrdi fullur í samfull fimtan ár,
– so gekk tað væl til nú einaferð í vár.
Eg rendi á ein pela, og pelin fór um koll,
– eg var júst tá áleiðis at betala toll,
og eg hevði einans drukkið ein pegil av gin,
og so kom politiið og setti meg inn.
Teir søgdu: “Tú ert fullur” og skrivaðu sum brent.
“Eg drakk sum ein chaufførur” svaraði eg pent.
So spurdu teir um koyrikort. Eg svaraði: “Halt kjaft,
koyrikort havi eg ongantíð havt”.
Hálvtrýssinstjúgu dagar skal eg sita her,
eg fati tað ikki, áh den ónda verð.
Eg fati tað ikki, eg havi bara koyrt
í fimtan ár fullur uttan koyrikort.


text:
Hondbóltsfelagið Tjaldur úr Runavík hevur sett nýggjan ungdómsvenjara fyri kappingarárið 2018/2019. Talan er um 27 ára gamla Christoffer Valdemar Madsen, sum hevur drúgvar royndir
Felagið
Nýggj fólk í nevnd
Í gjár var árligi aðalfundurin hjá Hondbóltsfelagnum Tjaldur. Fundurin var hildin í hølum felagsins í kjallaranum í ítróttarhøllini. Forkvinnan, Selinda í Heiðunum, greiddi frá
Aðalfundur 2017
Aðalfundur verður í hølum felagsins týsdagin 16.maj 2017 kl 19:30. Skrá sambært lógum felagsins. Møtið fjølment. Hondbóltsfelagið Tjaldur
Nýggj nevnd vald á aðalfundinum
Í kvøld var aðalfundurin hjá Hondbóltsfelagnum hjá Tjaldur í hølunum hjá Tjaldur. Undan fundinum var greitt, at Niels Peter Bech og Fróði Lassen ikki
Aðalfundur 2016
Aðalfundur verður í hølum felagsins mikudagin 25.maj 2016 kl 19:30. Skrá sambært lógum felagsins. Hondbóltsfelagið Tjaldur
Nú er klárt at avgreiða luttøkugjaldið
Nú er klárt at gjalda luttøkugjaldið fyri veturin 2015/2016 Undir “Luttøkugjald” í vinstrusíðu, ber til at velja liðið sum tit spæla við. Tá tit
Venjingartíðirnar 2015-2016
Venjingartíðirnar 2015-2016
Aðalfundurin 2015
Aðalfundurin verður í hølum felagsins týsdagin tann 09.06.2015 kl.19:00 Hondbóltsfelagið Tjaldur
Hondbóltsfelagið Tjaldur hevur longt stuðulsavtalunað við Tryggingarfelagið Føroyar
Hondbóltsfelagið Tjaldur og Tryggingarfelagið Føroyar hava síðstu árini havt eina stuðulsavtalu, ið hevur verið galdandi fyri ungdómsliðini hjá Tjaldur. Hetta hevur merkt, at øll


text:
Leygardagin 22.apríl fyllti ein av okkara mest sermerktu málarum runt. Tað er málarin á Viðareiði; Arnold Vegghamar, ið fyllti 80 ár, honum verður ynskt hjartaliga til lukku!
Vegghamar byrjaði at mála longu í 50´unum og hann var við á Ólavsøkuframsýningini í 1957. Vegghamar var ein av næmingunum á navnframa Listaskeiðnum, sum Ingálvur av Reyni, Jack Kampmann og Janus Kamban skipaðu fyri á vetri 1958-59. Sum kunnugt hevur Arnold Vegghamar arbeitt sum gullsmiður, hann er sjálvlærdur listamaður, ið seinastu mongu árini hevur málað burturav sum yrkislistamaður. Stóra framsýningin, sum var í Listasavni Føroya í 2010 var lutvíst afturlítandi og har sást menningin hjá Arnold Vegghamar frá naturalistiskum, impressionistiskum og koloristiskum pointillistisku landsløgum til teir sera einføldu, næstan primitivistisku málningarnir, sum hann hevur málað hesi seinnu árini. Og nú vit eru inni á ismunum, so tekur stílurin í myndunum hjá Vegghamar støði í ekspressionismu og naivismu. Eg haldi, at onkrar av teimum mest einføldu myndunum eru originalar á sama hátt sum myndirnar hjá Steffani Danielsen vóru tað. Og sjálvt um landslagið í flestu myndunum hjá Arnoldi Vegghamar er so herliga bjartlitt sum tað er, er talan ikki um grunnar eydnumyndir. Tvørtur í móti tykist huglagið í teimum menniskjatómu landsløgunum ofta álvarsligt, dapurt og mystiskt. Sjálvt um litirnir rópa hart, tykjast myndirnar onkursvegna introvertar í einum klaustrofobiskum myndaheimi, sum gevur assosiatiónir til tær brennandi gulu fepursjónirnar hjá Van Gogh, ið eg havi havt á orði í onkrum ummælum av Viðareiðismálarinum. Sjálvt um litirnir eru fegnir, og myndirnar við smáu fýrkantaðu húsaskapunum eru fittar og vælumtóktar millum fólk, kunnu myndirnar altso eisini bera brá av einsemi og angist; í summum myndum er tað sum tekur náttúran áskoðaran púrasta á bóli - perspektivið er øðrvísi hættað enn í vøkrum panoramamyndum, har áskoðarin kann njóta útsýnið yvir vakra landslagið. Í staðin fáa vit hamarin, lendið, grótið, klettarnar, túgvurnar í gronina - beint frammaná.
Áttati er høgur aldur, men ikki er langt síðani, Vegghamar seinast sýnti nýggjar myndir fram í Gallarí Focus í Havn og í Viðareiðis skúla sýndi hann fram 50 nýggjar myndir áðrenn páskir. Tær allarflestu vóru sambært tíðindaskrivinum spildurnýggjar, so Arnold er still going strong og tað er gott at hoyra.


text:
Postverksstjórin: Eg havi hvørki horn ella hala
Dan Klein --- 02.08.2018 - 06:46
Gamlar Perlur: Eg visti, at eg fór at fáa nógv omanyvir meg, tá eg átók mær starvið, sum stjóri í Postverk Føroya, sigur Sofus Clementsen, ið heldur ikki ivast í, at trýst skal leggjast á stovnin uppundir samráðingarnar.
Samrøða við postverksstjóran í Oyggjatíðindum 2. november 2007:
- Vit á postverkinum hava leingið undrast yvir, nær vit fóru at hoyra frá Oyggjatíðindum, sigur stjórin, Sofus Clementsen, sum gjøgnum samrøðuna virkaði eins kaldur og ein trivaligur Fómísur, men hann hevði svar uppá næstan allar spurnningar, og kundi eisini vinda seg sjálvan upp til nakað, ið minti um ein góðan hondmixara.
M.a., sigur fjálturstungið starvsfólk á Postverk Føroya, at fólk enn sita á sínum posti og syrgja við eingist og boygdum høvdi, aftaná at enn eitt starvsfólk - ein starvsleiðari - er koyrdur og tveir ser-frøðingar fluttir og settir uttan fyri dyr leiðslunar.
- Serfrøðingur í okkara verð á postverkinum er eitt ókvæmisorð, sigur kelda, ið hevur ta fatan, at er ein opin mótvegis stjóranum og sigur honum í móti, er leiðin tær greið, uttan fyri stendur tú so ella so.
Á jólaveitsluni, tók stjórin orðið. Keldan sigur, at røða hansara tók fleiri korter: - Ein hevði stórar vónir til nýggjar tíðir við nýggja stjóranum, sum sýntist at hava nakrar visjónir:
Men tað var skjótt, at »forventningens glæde...« varð sundursorlað, tá allir verandi leiðarar vórðu skýrdir meir ella minni ódugnaligir.
- Sum starvsfólk sat ein ikki sørt bilsin av at fáa at vita, eingin leiðari hevði leiðaraevnir. Matarlystur og veitslurómur mín svann burtur í onki, sigur kelda. Síðani verður víst til, at leiðslan fann eitt leiðaraevni aftaná sama jóla-borðhald á Postverkinum.
- Hennara serkunnleiki stóð í, at hon í rúsi kundi syngja ein stuttligan grønlendskan sang, sigur kelda.
Nakrar mánaðir aftaná hesa jólaveitsluna verður eitt annað starvsfólk sett, sum leiðari fyri Sandoynna, og sagt verður, at hetta var einasti persónurin úr oynni, sum møtti upp til jólaveitsluna.
Keldan sigur seg ofta sita við ikki sørt merkilig-um smakki í munninum, ikki minst av eingist áðr-enn og aftaná ymiskar fundir, sum t.d. hava verið á Hotel Hafnia, Listaskálanum, Óðinshædd osfrv., og sum stjórin hevur skipað fyri. Sofus Clementsen, sig-ur, at leiðslan setir prís uppá, at fólk møta til tey tiltøk, ið Postverkið skipar fyri.
Er tað ein treyt at koma sær fram á stovninum, at fólk møta til jólaveitslur? - Nei, tað er tað ikki, men, at hava fólk á leiðslustigi, ið eisini duga at hugna sær saman við øðrum, meti eg vera ein góð dygd, men vit hava eisini onnur tiltøk á post-verkinum, og leiðandi st-arvsfólk hava eisini víst hegni í aðrar mátar, sigur Sofus Clementsen.
Jólaveitslur plaga at vera hugnaligar, røðurnar stuttar og fittar, men her fær ein kenslu av, at inna-ri svínhundurin hevur verið undan?
- Hatta kenni eg heldur ikki aftur. Havi ikki hoyrt, at fólk hava verið misnøgd við røðuna.
Tað kann jú eisini vera, at starvsfólk ikki tora at siga tað, tí tey hava kenslu av, at tú vísir eitt satt einaræðisráðislyndi, ið ikki tolir mótspæl, men sum gongur runt við svartari hettu og líggja, fyri at geva mótspælinum mønustingin?
- Nei, als ikki. Td. hevur ein leiðandi persónur í Postfelagnum kritiserað leiðsluna fyri at fundast ov nógv. Hví heldur tú, at vit hava so nógvar fundir. Tað er júst tí, at øll eru ikki samd, og tað skulu vit heldur ikki vera. Eg seti stóran prís uppá, at fólk á leiðslustigi, eins og øll onnur starvsfólk hava, kunnu siga sína hjartans meining:
- Tað er eisini ein dygd í mínari verð, sigur Sofus Clementsen.
Tað verður annars sagt, at leiðslan á postverkinum pressar og hóttir fólk út á eitt síðuspor, og at fólk av somu orsøk tiga og vóna, at hetta fær ein enda. Tey siga seg eisini krúpa, bukka høvur, og sita bara og vóna, at hvassu vindarnir ikki røkka inn til teirra. Hetta er ein ótespilig my-nd, ið lýst verður.Ein fær fatan av, at tú hevur bæði horn og hala?
- Satt at siga, so hugsaði eg um tað sama, tá eg kom í starvið, tí so nógvar broytingar vóru neyðugar fyri at fáa vent gongdini á Postverkinum. Tað eru sera nógv starvsfólk, og eg visti væl, at eg fór ongantíð at gera øll nøgd, sigur Sofus Clementsen.
- Men eg havi hvørki horn ella hala...


text:
31. Desember 2015
Nú vit eru komin til seinasta dag í árinum, ynskir borgarstjórin í Tórshavnar kommunu øllum borgarum í kommununi og føroyingum annars eitt eydnuberandi nýggjár.
Í nýggjársheilsan til borgararnar greiðir Heðin Mortensen eisini frá, hvørjar ætlanir kommunan hevur í komandi ári.
Nýggjársheilsanin sæst HER
.
Borgarstjórin sigur millum annað, at árið 2015 hilnaðist væl. Tórshavnar kommuna er framhaldandi fíggjarliga væl fyri. Inntøkurnar hækka og fólkatalið er í vøkstri. Hetta er í samsvari við tey vakstrarmál, sum kommunan fyri nøkrum árum síðani setti sær.
- Kommunan ger tað, hon er ment at skapa bestu møguleikar at seta búgv og at trívast. Fíggjarætlanin fyri 2016 ber týðilig boð um tað. Vit lækka skattin og raðfesta eisini barnafamiljurnar fremst við nógv betraðum systkinaavsláttri á dagstovnaøkinum.
- Vit fara enn einaferð bjartskygd inn í nýggja árið við skynsomum og mennandi ætlanum fyri høvuðsstaðarkommununa. Trivnaður fyri øll verður okkara aðalmál, sigur Heðin Mortensen at enda.


text:
Prógvhandan verður fríggjadagin 22. juni 2018
Í summar fáa væntandi 95 lesandi prógv á Fróðskaparsetri Føroya. Av hesum fáa 73 bachelorprógv, 21 fáa masterprógv og 1 fær hjánámsprógv.
Talan er um 28 lærarar, 21 námsfrøðingar, 26 frá Deildini fyri heilsu- og sjúkrarøktarvísindi, 17 frá Søgu- og samfelagsdeildini og 3 frá Føroyamálsdeildini. Harumframt hava 27 lokið prógv síðani seinastu prógvhandan, og hesi verða eisini hátíðarhildin til prógvhandanina.
Í hesum sambandi verður prógvhandan fríggjadagin 22. juni kl. 10.00. Prógvhandanin verður í Norðurlandahúsinum eins og undanfarin ár. Tiltakið er alment, og skráin sæst niðanfyri.
Skráin:
10:00 Rektarin, Sigurð í Jákupsstovu, bjóðar vælkomin og heldur røðu
10:05 Umboð fyri tey lesandi heldur røðu – Rebekka Manuela Beherens
10:15 Tónleikur – Lea Kampmann
10.25 Prógvhandan
11:10 Gestarøða – Atli Gregersen, stjóri í Hiddenfjord
11:25 Prógvhandan liðug
11:30-13:00 Myndatøka
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Samstarv millum leik og lærd – Ein alneyðugur táttur í dagføringini av vitanini um føroysku náttúruna
Í fjør var Jens-Kjeld Jensen í Nólsoy tilnevndur heiðursdoktari í sambandi við 50 ára dagin hjá Fróðskaparsetri Føroya. 29. apríl fer Jens-Kjeld halda heiðursdoktarafyrilestur á Setrinum
Jens-Kjeld Jensen fer at taka útgangsstøði í veðurlagsbroytingum og broyttum umstøðum í náttúruni. Hesar broytingar hava við sær, at tað er umráðandi at gera av, hvussu vit við avmarkaðari orku kunnu kanna føroysku náttúruna í globalum høpi.
Eitt viðkomandi dømi er, hvussu skógarmottan verður alt meira útbreidd í Føroyum. Skógarmottan kann hava álvarsligar avleiðingar fyri fólk, tí hon ber smittu av sjúkum sum t.d. borrelia og heilahinnubruna.
Í sínum fyrilestri fer Jens-Kjeld eisini at røða um, hvussu umráðandi tað er at hava kunnleika um, hvørji djórasløg eru í Føroyum í dag, og at skriva greinir um hetta, so vit í framtíðini betur verða før fyri at skilja broytingarnar í føroysku náttúruni.
Nýtilnevndi heiðursdoktarin leggur dent á, hvussu umráðandi tað er, at leik og lærd samstarva í hesum høpi. Hann fer at koma inn á, hvussu tey í slíkum samstørvum hava fingið til vega og almannakunngjørt nýggjan kunnleika í greinum, t.d. viðvíkjandi lús, skinflugu, blómuflugu og loppu. Onnur dømi eru um føði hjá lunda og um miss av flogfjaðrum.
Jens-Kjeld er sannførdur um, at alt hetta hevði ikki verið møguligt uttan samstarv millum áhugafólk og lærdar serfrøðingar, serliga uttan fyri Føroyar. Burtur úr slíkum samstørvum eru eisini komnar fleiri bøkur, eitt nú um havhest, lunda og føroyskar firvaldar.
Fyrilesturin hjá Jens-Kjeld Jensen, heiðursdoktara, verður í Ovastovu 29. apríl kl. 15.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Orð og lag: Elisha Albright Hoffman
Týtt: Flóvin Tyril
Upprunaheiti: I must tell Jesus
1. Støðugt til Jesus má eg mær venda,
biðja um hjálp í royndum og trongd.
Í míni neyð hann bjarging skal senda,
leiða meg trygt, tá sál mín er strongd.
Niðurlag: Eg við hann tali um alt, meg nívir,
vinur so kærur er hann nú mær,
verndarborg góð og klettur, sum livir,
umsorgarfullur, altíð mær nær.
2. Støðugt til Jesus má eg mær venda,
eingin sum hann kann hjálpa mær her.
Hann skal meg troysta, leiða og bera,
vera mítt skýli í hesi verð.
3. Frelsara sterkan nýtist mær alsamt,
ein, sum kann lætta byrðar og trýst,
geva mær dirvi, troystina umframt.
Hann er mær meir, enn orð fáa lýst.
4. Tá ið meg verðin roynir at draga,
freistingin svár, hvat geri eg tá?
Alt til tað besta Jesus skal laga,
tá eg av sonnum søki hans ráð.


text:
[This text is not available in English]
Føroyameistararnir í Vágasound, Tinganest, fara í pall í Reinsarínum í Havn, leygarkvøldið 18. november kl. 21.00.
Tinganest hava eitt serligt pláss í føroyskari tónleikasøgu, og hvør hevur ikki sungið og vagga við til løg sum Uppá tá, Vágagellan, Annan sang og allar hinar klassikararnar.
Men Tinganest er ikki bólkur, ið einans hvílur á gomlum avrikum, á konsertunum hjá bólkinum seinastu árini hevur eisini nýtt tilfar snýkt seg inn á skránna,Tinganest eru altíð framúrskarandi, og soleiðis verður uttan iva eisini í Reinsarínum.


text:
Størri atlit til genetiska fjølbroytni
Fiskivinnuumsitingarnar á Norðurlondum eiga at taka størri atlit til tað genetiska fjølbroytni í fiskinum, tá fiskað verður. Hetta var ein av niðurstøðunum á einari Norðurlendskari ráðstevnu, sum varð hildin í Öregrund í Svøríki í september mánað í 2006, har millum annað fólk frá Náttúruvísindadeildini á Fróðskaparsetrinum vóru við.
Økt ávirkan á fiskastovnar
Hesi seinastu árini er menniskjaskapta ávirkanin á fiskastovnar økt munandi. Hendan vaksandi ávirkanin stavar frá øktari veiðu á fiskastovnarnar, stórum vøkstir í alivinnuni, og frá mannaskaptum broytingum í náttúruni. Hesar broytingarnar ávirka tað genetiska fjøldbroytni hjá fiskinum, og tí eiga teir, ið umsita fiskastovnarnar í størri mun enn nú eisini at taka atlit til teir genetisku eginleikarnar hjá fiskinum og ikki bert stovnsstøddini og hvussu nógv fiskað verður.
Endamálið við fundinum
Endamálið við fundinum var at savna saman genetisku vitanina, ið vit í dag hava um tey týdningarmestu fiskasløgini, sum í dag verða veidd í teimum Norðurlendsku londunum. Á fundinum var eisini umrøtt, hvussu vit við nútímans genetiskum kanningum kunna umsita hesar fiskastovnar á ein burðardyggan og skilagóðan hátt.
Frágreiðingin
Ein frágreiðing er nú komin frá fundinum, og hevur hon heitið 'Genetic research on commercially exploited fish species in Nordic countries' . Her verður greitt frá teirri genetisku vitanini, sum vit í dag hava um teir týdningarmiklastu fiskastovnarnar í Norðurlondum, og víst verður samstundis á, hvar brúk er fyri at gera fleiri kanningar. Í frágreiðingini verður høvuðsdentur er lagdur á fimm evni:
- Ávísing av fiskastovnum og stovnsuppbýti.
- Útseting av fiski.
- Rýming úr alibrúkum.
- Broytingar skaptar av fiskiskapi.
- Ávirkanin frá umhvørvisbroytingum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Eirikur Lindenskov 18.11.2017 (06:30)
VW og Toyota kappast um fyrsta plássið
Toyota er framvegis mest seldi bilur í Føroyum. Eisini 10 teir fyrstu mánaðirnar í ár, vísa hagtøl frá Akstovuni.
Tá vit seinast gjørdu upp bilasøluna í Føroyum eftir níggju teir fyrstu mánaðirnar, var Toyota klárt á odda sum mest seldi bilur í Føroyum. Men nú er støðan ikki eins eyðsýnd.
Tá setpember varð uppgjørdur, var Toyota á odda við 19 fleiri seldum bilum enn Volkswagen. Nú eru teir bara tríggjar bilar frammanfyri.
Soleiðis liggur Volkswagen nú á øðrum plássi og á triðja plássi kemur Citroen.
Hyggja vit eftir søluni 10 teir fyrstu mánaðirnar í ár borið saman við alt árið í fjør, so eru tað serliga tvey bilmerki, Renault og Volkswagen, sum hava selt fleiri bilar teir 10 mánaðirnar í ár enn alt árið í fjør. Og har er tað serliga Renault, sum hevur selt 38,2 prosent fleiri bilar í 10 mánaðir í ár enn í alt fjør.
Talvan niðanfyri vísir mest seldu bilarnar fyrst 10 teir fyrstu mánaðirnar í ár – borið saman søluna í fjør:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Um okkum
Fyrstu tekin um búseting í Fuglafirði fingust í 1956, tá ið grivið varð út fyri eini hoyggjhúsgrund heimi á Oyruni. Komið varð niður á eina húsatoft við fjósi. Við at grava longur niður, kom til sjóndar, at fimm hús høvdu staðið oman á hvørjum øðrum á somu grundini, og hvørt var avtoftað eftir annað. Kanningar vístu, at tey elstu húsini vóru frá víkingaøld, um ár 950 - 1050.
Í 1781 eru fýra býlingar í Fuglafirði. Við Gjógvara, Við Garð, Í Toftum og á Áargarði. Miðskeiðis í 1800-talinum og frameftir komu býlingarnir Á Trøðni, á Bakkanum og á Høvdanum. Í 1920-árunum vóru allir býlingarnir samanvaksnir. Í 1940-árunum komu býlingarnir í Rossagerði (í neðra), í Fløtugerði og vestur á Horn, og frá 1970-árunum hevur verið bygt á Bjarnafløtum, í Toftabønum og Norður í Bø.
Við fyrstu fólkateljingina í 1801 búðu 128 fólk í Fuglafirði. Fólkateljingin í 1901 sigur frá, at tá búðu 325 fólk í Fuglafirði. Hundrað ár seinni búðu 1519 fólk í Fuglafirði. Í dag liggur talið á 1507 fólk í Fuglafjarðar kommunu.
Samband
Býráðsskrivstovan
Ennivegur 38
530 Fuglafjørður
Opið
Mánadag til fríggjadag: 10.00 - 15.00
Telefonin svarar:
Mánadag til hósdag: 8.00 - 16.00 og fríggjadag 8.00 - 15.00
Telefon nr.: 66 80 00
Fax: 44 46 57 - 44 46 47
Teldupostur: info@fuglafjordur.fo


text: Viðfestur er luttakaralistin til junior- og seniorstevnuna í Klaksvík nú leygardagin tann 13. mars. Altso ‘vanliga’ svimjistevnan, í mun til mastersstevnan sum verður seinnapartin sama dag. Mest merkisvert er tað at Guðrun Holm Jacobsen aftur verður at síggja í hylinum, og at Malan Vitalis Bærendsen er klár aftur at royna seg í 50 bringu, sum á HS stevnuni herfyri. Annars verður sagt frá mastersstevnuni, at tey eru yvir 30 sum koma úr Havn at kappast, og eini 9 sum ætla sær at verja borg har norðuri frá. Tað hoyra vit óivað meira um, hesar komandi dagarnar 🙂


text:
ABSTRAKT SUMMAR/
Rannvá Kunoy
Summarframsýningin í Steinprenti við verkum hjá:
Rannvá Kunoy, Hansina Iversen, Julie Sass og Ian McKeever
Uppáhaldið, at summarið verður abstrakt í ár, er ikki ein ófólkalig viðmerking til tað heldur óstøðuga føroyska veðrið. Talan er um heitið á eini forkunnugari listaframsýning, sum letur upp í Steinprenti Mentanarnáttina 2.juni klokkan 15.
Framsýningin er bæði føroysk og altjóða; luttakarar eru Rannvá Kunoy, Hansina Iversen, Julie Sass og Ian McKeever, ið øll arbeiða við abstraktari ella sonevndari nonfigurativari list. Nonfiguratión er eitt heldur tvørligt hugtak, sum er væl meira torskilt enn tann listin, sum hugtakið fevnir um. Hugtakið, ið hevur verið brúkt sum samheiti við abstrakt, fevnir fyri tað fyrsta um eitt ikki-orð, ella eitt orð, sum byrjar við eini negatión ella noktan. Listasøguliga treytin hjá hugtakinum er ein hevd, sum hevur miðsavnað seg um avmyndingar, ið minna um okkurt, vit kenna aftur frá okkara egna ítøkiliga heimi. Í grundini er einki sjálvsagt við hesi áskoðanarháttinum, hann er til dømis ikki viðføddur, men grundaður á mentanarlig og átrúnaðarlig sambond og ein ávísan myndanarhátt, sum menniskjað í vesturheiminum hevur valt.
Í grundini krevur eintýðug lesing av myndum rættiliga nógv, t.d. hava sjálvt smáar perspektiviskar broytingar við sær, at eitt myndevni púrasta kann missa sín eintýðuga fatanarmøguleika. Mótsett hoyrnini, sum er fullment longu í móðurlívi, verða okkara eygu ment ógvuliga spakuliga. Pinkubørn mugu læra seg at hyggja nakað á sama hátt, sum tey læra at ganga. Tey mugu altso læra seg at fokusera og at brúka eyguni bæði saman, og somuleiðis skulu evnini til at nýta ta visuellu informatiónina, sum eyguni senda til heilan, eisini lærast og mennast. Tann náttúrliga avleiðingin av hesum er, at okkara fyrstu mongu sjónsupplivingar eru nonfigurativar. Byrjanin er altso abstrakt, full av spennandi hómingum av ljósi og skuggum og tað er júst soleiðis, vit kunnu lýsa summarframsýningina í Steinprenti í ár.
Julie Sass og Ian Mckeever eru altjóða listafólk, sum framsýna kring allan heimin. Tey hava bæði verið partar av bókmentaligum verkætlanum í Steinprenti í ár, sum verða at síggja á framsýningini. Harumframt verða átta prent hjá Ian McKeever framsýnd, tey eru einlitt við einum einstøkum berandi liti, einum stórum litflata, sum hongur og sveimar á pappírinum. Hetta eru at síggja til einfaldar og minimalar myndir, sum vaksa seg til maximal listaverk við ekspressivari megi. Prentini hjá Julie Sass hava eitt samansett brá av, at listakvinnan hugsar myndir sum eitt slag av konstruktión. Hennara myndir eru onkursvegna meira bygdar enn málaðar og ofta tykjast myndirnar spælandi bæði við skap og javnvág og við áskoðarans assosiatiónsmøguleikar.
Bæði Rannvá Kunoy og Hansina Iversen eru vegarar innan føroyska, nonfigurativa list, sum tær á avgjørdan og konsekventan hátt hava arbeitt við í umleið tjúgu ár. Rannvá Kunoy hevur í mong ár rannsakað spenningsøkið millum rúm og flatu innan málningalistina og í sínum nýggjastu málningum røkkur hon nýggjar hæddir í síni roynd at gera tað ítøkiliga óítøkiligt. Spildurnýggj eru somuleiðis nøkur skyggjandi steinprent, ið ikki líkjast nøkrum, sum hevur verið framsýnt áður í Steinprenti – tey prentini eru júst komin úr pressuni. Hansina Iversen hevur somuleiðis bæði málningar og nýggj prent við á framsýningini, sum eru lýsandi dømi umhennara framúrskarandi koloristisku førleikar. Hennara myndir tykjastbæði einfaldari og meira kompleksar enn nakrantíð, summar sýnast um at bresta av ekspanderandi litflatum.
Mentanarnáttina hevur Steinprent opið til klokkan 21.00 og øll eru hjartaliga vælkomin.
Julie Sass


text:
Ingi Samuelsen
29.11.2014 - 02:30
Mentan > Mentan > Sjónleikur
“Havi hoyrt sum slatur, at tað eru fólk, sum hava selt síni atgongumerkir fyri 1000 krónur, og eg má siga, at tey fara at angra tað, tí tað er skjótt at brúka 1000 krónur, men fantastiska upplivilsi av leikinum fáa tey ikki og tað er vert meira enn 1000 krónur. Tey hava stutt sagt selt tað alt ov bíligt.”
Soleiðis skrivar Jónheðin H. Tróndheim í einum hugtiknum ummæli av sangleikinum Grease, sum verður spældur í Norðurlandahúsinum fyri seinastu ferð í morgin.
”Sum ein skúlaverkætlan er hetta fantastiska gott, og sammet við eina pro útgávu av hesum sama leiki, sum eg havi sæð, hevði hetta munin og hann var ikki lítil”, skrivar Jónheðin, sum mest av øllum var ovfarin av framførsluni hjá Eliasi Højgaard:
”Eg varnaðist hann nokkso tíðliga í einari dansisenu, har hann dansaði beint frammanfyri mær og eg sá, hvussu konsentreraður hann var og hvussu tramansliga væl hann dugdi. Tá hann so kemur inn sum eingilin – ella sum í hesari senuni ein karismatiskur prædikumaður - í senuni har hann biður Frenchy – hegnisliga spæld av Onnu Malan Jógvansdóttir – um at fara aftur í skúla, er eingin ivi. Her er eitt stórt talent, sum kann koma langt, um hann hevur hug. Hann sang ótrúliga væl og dansaði og spældi so væl, at eg sat sum eitt skítbýtt við hökuni hangandi niðri á bringuni...”
Les alt ummælið hjá Jónheðin her


text:
Umsóknir um stuðul skulu sendast til studul@faroeship.fo
Faroe Ship hevur tann stuðulspolitikk, at latin verður einans stuðul til føroysk endamál. Serligur dentur verður lagdur á at veita stuðul til virksemi, ið hevur tilknýti til flutning, trygd og sjógvin. Innan ítróttina er hetta til dømis rógving og svimjing. Harumframt verður latið til føroyskt mál, tónleik og mentan.
Onnur dømi eru lívbjarging, varðveitsla av gomlum skipum/siglingarsøguligum tilfari og trygd á sjónum.
Stuðulsbólkurin viðger umsóknir fýra ferðir um árið: í februar, í mai, í september og í desember.
Faroe Ship's employees, their knowledge, and their skills are the company’s most important resource.
The carbon calculator shows predicted emissions of greenhouse gasses due to transport.
Faroe ship employs a quality staff. If you are interested in becoming a part of the team, please apply.


text:
Nýútbúgvin starvsfólk í Eik25-09-2008
21 starvsfólk í Eik hava hetta seinasta árið lokið útbúgving. Hugnaløta og prógvhandan í høvuðssætinum Yviri við Strond í dag
Forstjórin: Ósaklig umrøða av Eik25-09-2008
Eik Banki hevur eina sunna forrætning, og tað er ógrundað at samanbera Eik við kreppuraktar bankar uttanlands, skrivar Marner Jacobsen, forstjóri í Eik Banka
Føroyskar Søgur væl móttiknar24-09-2008
Stórur áhugi er millum fólk at ogna sær fløguna við føroyskum søgum. Dimmalætting skrivar, at "Føroyskar Søgur er eitt siðsøguligt savn á sama støði, sum Varðin var tað í sínari tíð"
Føroyskar Søgur á filmi19-09-2008
Føroyskar Søgur í 100 ár koma í dag út á filmi. Nýggja filmsverkið sigur frá stórum og smáum um tað, ið foreldur okkara og ommur og abbar hava upplivað í 100 ár
Nýggir næmingar í Eik11-09-2008
Eftir summarfrítíðina eru 8 nýggir næmingar byrjaðir uppá 2 ára lærutíðina í Eik. Ein teirra er Beinta A. Jacobsen


text:
Tíðindaskriv frá Svimjisambandi Føroya
Teir báðir Pauli Ø. Mohr og Pál Joensen svumu báðir fyri Føroyar á evropameistarastevnuni í Budapest í morgun, Pauli í innleiðandi riðlunum av 100 frí, og Pál í innleiðandi riðlunum av 800 frí. Hjá Paula gjørdist tað eitt stórt persónligt met, og hjá Páli rakk tað til finaluna í morgin.
Tíðin hjá Paula gjørdist 54.43, har besta tíð hjá honum til nú var 54.85 frá evropeisku juniormeistarastevnuni í Prag í 2009. Sjálvsagt tá í superdrakt, har hann nú skuldi svimja í stuttibuksum. Eitt flott persónligt met á yvir fýra tíggjundapartar, sum báðar frá góðum til hálva teinin leygardagin. Besta tíð hjá Paula er nevniliga 24.68 í 50 frí, har føroyska metið hjá Kristiani Olsen frá Reykjavík International Games í 2007 er 24.56.
Í 800 metra frísvimjing hevði Pál fyri eina ferð skyld fyrimun av at svimja í síðsta riðli, so at hann tá hevði sæð teir fyrru riðlarnar svomið, og tí nágreiniliga visti kravið til at sleppa í finalu. So og so skjótt til at vera nóg skjótur í mun til fyrru riðlarnar, og so annars frammanfyri so og so nógvar í síðsta riðli, til at vera millum teir 8 finalistarnar.
Men Pál koyrdi á sum vit hava sæð hann á 1500 metra teininum í gjár og fyrradagin, við høgari ferð allan teinin, og tí eisini beinan vegin eitt fitt glopp aftur til sínar mótstøðumenn í riðlinum. Taktikkurin er at hinir skulu geva upp ella royna at fylgja við og so møðast so mikið, at teir ikki verða vandamiklir í einum møguligum endaspurti. Tað riggaði framúr í dag, og Pál gjørdist tí eisini nummar 4 av teimum 8 sum sloppu í finalu, aftanfyri týska Christian Kubusch, franska Sebastien Rouault og ungarska Gergo Kis.
Teir átta í finaluni gjørdust sostatt
- Christian Kubusch úr Týsklandi við 7:53.93
- Sebastien Rouault úr Fraklandi við 7:54.30
- Gergo Kis úr Ungarn við 7:55.87
- Pál Joensen úr Føroyum við 7:56.55
- Federico Colbertaldo úr Italia við 7:58.32
- Mads Glæsner úr Danmark við 7:58.50
- Gergely Gyurta úr Ungarn við 7:59.13
- Samuel Pizzetti úr Italia við 8:00.10
Av hesum eru tað serliga Christian Kubusch og Gergo Kis sum eru vandamiklir, umframt sjálvsagt Rouault. Kubusch er júst niður aftur komin av hæddarlegu í einar tríggjar vikur, til bara at svimja hesa éinum kapping, og Kis er á heimabana millum ógvuliga engageraðar áskoðarar. Báðir teir svumu ikki 1500, og Rouault vita vit hevur ferð og styrki, nú hann vann á Páli á 1500 metra teininum í gjár.
Finalan í 800 frí er aftur fyrsta kapping á skránni, klokkan 16:02 føroyska tíð, í morgin fríggjadag 13. august. Pauli Ø. Mohr skal áðrenn tað royna seg í 50 metra bringusvimjing, í innleiðandi riðlunum umleið klokkan 09:42, føroyska tíð. Eurosport sendir beinleiðis sjónvarp frá báðum hendingunum, og Kringvarp Føroya frá finaluni hjá Páli. Hartil ber til at fylgja við tíðunum á www.svimjing.com/live, umframt at síggja kappingina beinleiðis har á netinum, um ikki ber til at síggja sjónvarpsrásirnar.
Vegna Svimjisamband Føroya
Rókur í Jákupsstovu
Budapest


text:
Eitt av teimum tryggastu og friðarligastu londunum politiskt í hesum parti í Afrika er Malavi, ið er á háslættanum í syðra enda á Stóra Rivudali. Tey seks størstu fólkasløgini semjast væl. Búskaparliga grundarlagið í Malavi er landbúnaður, men landið roynir at menna aðrar vinnur, t.d. matvøruídnaðin. Tey eru farnir at niðursjóða frukt og gera matolju, framgongd er eisini í námsvinnuni og øðrum ídnaði. Hóast viðurskiftini við grannalondini hava verið ring, tók Malavi ímóti meiri enn einari millión flóttafólkum, ið flýddu undan borgarakrígnum í Mosambik.
Mangir malaviar dyrka ikki meiri, enn teimum nýtist í húsarhaldinum. Tað, ið loypur av, verður selt á marknaðinum.
Tá ið Malavi tók sjálvræði, gjørdist Hastings Banda forseti í landinum og stýrdi mest sum einsamallur í 30 ár. Í stjórnartíð hansara menti landið seg nógv og kom væl áleiðis at gerast sjálvbjargið; men politisk andstøða varð ikki told, og mong fólk vórðu handtikin, pínd ella sett føst. Í 1993 varð fólkaræðiliga andstøðan ímóti Banda so sterk, at hann mátti leggja frá sær.
Landbúnaður er týdningarmesti vinnuvegur í Malavi. Tubbak, te og sukur eru 85% av øllum útflutninginum, og 80% av fólkinum liva av landbúnaði. Til tess at leggja inn meiri dyrkilendi eru mýrar drenaðar og skógur ruddaður. Áir eru byrgdar og brunnar grivnir, so at vatn kann verða veitt á turru grasfløturnar. Oár kunnu koma fólkinum í Malavi ógvuliga illa við.
Slakur helmingur av landinum er skógur og skógarlendi, men nógvur skógur verður feldur til brenni og lagdur inn til dyrkilendi. Hvørki olja ella kol eru í Malavi, so vanligasta brenni er trækol, ið er brendur viður, brendur makliga og sleppur ikki at rúka. Nógv dyrkilendið verður lagt inn soleiðis, at skógur verður høgdur niður, eldur settur á trøini, og dyrkað verður í øskuni. Men lendið kann bara verða nýtt stutta tíð, tí at vindur og regn taka moldina burtur.
Malavivatn er meiri enn fimtingurin av víddini í Malavi. Tað er av størstu og djúpastu vøtnum í heiminum. Nógv verður fiskað í vatninum, og her eru fleiri enn 500 flskasløg. Mest verður veitt av fiskinum usipa, ið er átøkur sardin. Hann verður turkaður á strondini og seldur um alt landið. Hesin fiskur er týdningarmesti proteinkostur hjá teimum stívliga 15 milliónum (2010) fólkunum í
Malavi. Fiskimenn fanga fagurlittar fiskar, nevndir cichlid. Teir verða fluttir út og havdir í fiskabúrum um alian heim.
Heili 88% av fólkinum í Malavi búgva á bygd, og fáastaðni í Afrika hevur býarvøksturin verið so lítil. Mesta fólkið býr á láglendinum, kallað dambos, har jørðin stendur undir í vatni í regntíðini. Vanliga eru bygdirnar smáar, og bygdarfólkið nær skylt. Mótsett øðrum londum í Afrika liva størstu fólkasløgini í Malavi - chewas, nyanja, tumbuka, tonga, ngonis og yao - saman í sátt og semju.
Í Miðafrika báðumegin Miðkring eru tað stóru, grøðiligu regnskógirnir og ovurstóra Kongoá, sum eyðkenna landslagið. Tað var her, ræðuligi trælahandilin, ið evropearar settu í verk, byrjaði í 14. øld; síðst í 19. øld vórðu øll londini í Miðafrika evropeisk hjálond. Londini tóku loysing í 1960-árunum, men striltið hevur gingið at sett fólkaræðiliga stýrisskipan í gildi. Ójavnt er, hvussu londini eru fyri; í Kamerun hava politisku viðurskiftini verið trygg, men í Miðafrikalýðveldinum hava harðrend hernaðarstýri rátt, og landið er sera fátækt.
Fjølbroytta landslagið er alt eftir, hvussu veðurlagið er. Við Miðkring vaksa stórir og tættir regnskógir, tí at har er veðurlagið heitt og slavið, og nógv regn er alt árið. Longri burturi frá Miðkringi eru regntíð og turrtíð, og her eru savanna og spjaddur runnavøkstur. Norðast í Miðafrika, í Kjad, er glóðheit sandoyðimørk.
Høg fjøll, djúpir dalar, rivur, gosfjøll og ovurstór vøtn skera seg ígjøgnum londini norðan úr Uganda og suður í Malavi. Hetta sermerkta landslagið er partur av ovurstórari rivu í jarðarskorpuni, nevnd Stóri Rivudalur. Hægsta fjall í Afrika er Kilimanjarofjall, eitt gosfjall, sum liggur í dvala í tí partinum av Stóra Rivudali, sum er í Tansania. Annars er mesta landslagið í hesum parti í Afrika slættar grasfløtur, nevndar savanna. Dýralívið á savannuni er tiltikið, og á hvørjum ári koma mong ferðafólk úr øllum heiminum at síggja tað. Hetta er vorðin týðandi vinna hjá londum sum Kenja og Tansania. Te og kaffi eru vorðin góð inntøka hjá teimum sjey londunum, ið eru her. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Á savannuni veksur gult, sítt gras, onkustaðni 4 metrar høgt. Har regnar bara stutta tíð á árinum, og tí vaksa grasrøturnar ógvuliga djúpt niður í jørðina, at tær kunnu taka vætu úr jørðini í turrtíðini. Bløðini á akasiutrænum, sum er leyvtræ, eru næstan sum nálirnar á nálatrøum, so vatnið guvar ikki burtur. Baobabtræið goymir vatn í uppbólgnaða buli sínum. At verja landslagið og stórbæra dýralívið eru stór øki á savannuni friðað. Tvey av hesum stóru friðingarøkjum eru tjóðgarðarnir Serengeti í Tansania og Masai Mara í Kenja.
Stórir flokkar av giraffum, fílum, antilopum og sebrum reika um á savnnuni eftir beiti og vatni. Í hølunum á teimum eru altíð ránsdýr, gepardar, leyvur, leopardar, sum bíða eftir at taka tey veikastu dýrini burturúr. Skamt haðan bíða rægammar og sjakalar til reiðar at fáa sær ein bita av rænum.
Flestir bøndur her á leiðini royna bara at føða seg og húski sítt, annaðhvørt velta teir ymsa grøði ella halda teir neyt. Í hálendinum, har veðurlagið er vátt, men ikki so heitt, er fruktagóð gosøskujørð, og her eiga búnaðarfyritøkur stórar lundir, har tær dyrka te og kaffi til útflutnings. Sum fólkið er fjølgað, eru mangir garðar so smábýttir, at bøndurnir hava verið noyddir at velta niðan í brøttu líðirnar; tað ger, at í nógvum avfalli loypur oman, og soleiðis er nógv lendið oyðilagt.
Te verður gjørt av blaðnum á terunninum. Hentararnir mega skotra seg fram ímillum tøttu runnarnar, at henta nýsprotnu bløðini; tí eru teir í gummisvintu.
Stóri Rivudalur er 7.000 km norðan úr Sýria í Asia og suður í Mosambik. Í nógvar milliónir ár hava rørslur ímillum tvær plátur í jarðarskorpuni skapað hetta stórsligna landslagið. Sumstaðni hava rørslurnar gjørt djúpar dalar við brøttum líðum, sum t.d. Maulíðirnar í Kenja. Aðrastaðni hava gosfjøll og rivugos gjørt stórar háslættar. Athiháslættarnir í Kenja vórðu soleiðis til.
Suður ígjøgnum allan Stóra Rivudal eru mong ovurstór vøtn; har er nógvur fiskur. Mong fólk liva her av fiskiskapi, mest verður fiskað í Albertsvatni, Malavivatni og Taganganyikavatni. Vanligasti reiðskapurin eru smá gørn, nót, rúsa og skutil.
Á láglendinum í eystara parti í Miðafrika, har avfallið er so lítið, at illa ber til at dyrka jørðina, liva flakkfólk, sum fara um hetta víðføra lendið eftir beiti og vatni við neyta-, seyða- og geitafylgjum sínum; summi teirra hava eisini kamelar og asnar. Í lendinum sunnan fyri Nairobi tætt við markið ímillum Kenja og Tansania halda masaiarnir til. Teir eru flakkfólk og halda sebuneyt. Høvuðskostur teirra er mjólkin undan kúnum og blóð. Blóðið tappa teir av neytunum við æðralating.
Masaikrígsmenninir og masaikonurnar ganga við stórum prýðum, vanligu prýðini eru perlukragar, stórir oyrnaríngar og kopararmbond. Flestu masaimannfólkini hava fleiri enn eina konu. Hvør kona hevur sini egnu hús og býr har saman við børnunum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Lilongwe
Vídd: 118.480 km2
Fólkatal: 15.447.500
Alment mál:
chichewa og enskt
Átrúnaður:
kristindómur 80% islam 13% og aðrir 7%
Stýrislag:
fólkaræði, fleirflokkaskipan
Gjaldoyra: malaviskur kwacha (MWK)


text:
Niels Petersen
28.10.2016 - 21:07
Ítróttur > Ítróttur > Fótbóltur
Tiltakið Ársins leikari, sum Miðlahúsið og FSF hava skipað fyri seinastu árini varð hildið á Hotel Føroyum í kvøld, og í hesu løtu er kunngjørt, at ársins leikarar hjá kvinnum og monnum eru Sølvi Vatnhamar frá Víkingi og Rannvá Andreasen frá KÍ.
Annars var kvøldið merkt av, at flestu leikararnar sum fingu heiður í kvøld umboða KÍ, og eisini átti KÍ bestu ungu leikararnar hjá kvinnum og monnum. Har vann Jóannes Bjartalíð annað árið á rað.
Ársins dómarar fingu eisini heiður, og fimta árið á rað varð Lars Muller kosin frægastur, og Kjartan á Gravarbø var tann besti dómarin í kvinnukappingini.
Sølvi Vatnhamar frá Víkingi, Klæmint A. Olsen frá NSÍ og Rannvá Andreasen frá KÍ vunnu ikki minni enn tvær greinar hvør.
Sølvi fyri ársins miðvallara og ársins leikara, Klæmint fyri toppskjútta og ársins áleypara og Rannvá fyri ársins miðvallara og ársins leikara.
Her er yvirlitið fyri tey sum vunnu:
Ársins 2016
Fair Play steypið 2016:
ÍF
Toppskjúttin:
Milja Reinert Simonsen - HB - 25 mál
Klæmint Andrasson Olsen - NSÍ - 23 mál
Ársins verjuleikari:
Durita Hummeland - EB/Streymur
Atli Gregersen - Víkingur
Ársins miðvallari:
Rannvá Andreasen - KÍ
Sølvi Vatnhamar - Víkingur
Ársins áleypari:
Milja R. Simonsen
Klæmint A. Olsen
Ársins málverji:
Ana Ivanov - KÍ
Kristian Joensen - KÍ
Ársins venjari:
Alexander Jovevic - KÍ
Sámal Erik Hentze - Víkingur
Ársins dómari:
Kjartan á Gravarbø
Lars Müller
Ársins ungi spælari:
Evy á Lakjuni - KÍ
Jóannes Bjartalíð - KÍ
Ársins spælari:
Rannvá Andreasen - KÍ
Sølvi Vatnhamar - Víkingur


text:
Orð: Emma M. Johnston
Lag: William J. Kirkpatrick
Týtt: Jákup Olsen
1. Tað er einki sum hitt gamla orðið:
Náði frí, náði frí!
Tað frelsu hevur mongum borið:
Náði frí, náði frí!
Mong sál har frið og frælsi fann,
fekk mót og kraft, tá stríðið brann,
og nú við gleði syngja kann:
Náði frí, náði frí!
Niðurlag:
Tað er einki sum hitt gamla orðið:
Náði frí, náði frí!
Tað frelsu hevur mongum borið:
Náði frí, náði frí!
2. Í Jesusi er frelsa givin,
Náði frí, náði frí;
hans deyði lív er okkum blivin –
náði frí, náði frí!
Hvør vil ei bera boðið tað
um hann, sum gav á krossin træ
sum syndoffur sítt blóð hin dag! –
náði frí, náði frí!
3. Frá tíð til tíð er hetta orðið:
Náði frí, náði frí!
Frá strond til strond hitt boð er borið:
náði frí, náði frí!
Og tá ið tíðin úti er,
Guds vitni sigurskrúnu ber;
hin songur allar ævir er:
náði frí, náði frí!


text:
Søgan um føroyska samferðslukervið er søgan um eina rívandi menning, sum fáur kundi ímynda sær fyri hálvari øld síðan.
So nógv er samferðslukervið útbygt, at Føroyar eru fullkomiliga broyttar, og atkomumøguleikarnir eru við tunlum, ferjulegum og havnaløgum vorðnir sera góðir.
Tá Landsbyggifelagið varð stovnað í 1964, var lítil gongd í útbyggingum kring landið, men júst um hetta mundið kom ferð á útbyggingarnar.
Í 1964 vórðu á fíggjarlógini settar 6,3 mió. kr. av til vegir, havnir og lendingar. Bara 10 ár seinni var játtanin seksfaldað upp í 37 mió. kr.
Landsbyggifelagið hevur verið við í heili 1.700 verkætlanum síðan stovnanina. Verkætlanirnar hava umfatað alt frá havnum, ferjulegum og vegum til tunlar, bygningar og vatnorkuútbyggingar.
Felagið hevur veitt dygga verkfrøðiliga ráðgeving og tikið sær av projektering, stýring og eftirliti. Ongar verkætlanir hava verið ov smáar og ongar ov stórar fyri felagið.
Felagið hevur samstarvað tætt við aðrar ráðgevarar, byggifeløg og myndugleikar. Við góða samstarvinum eru Føroyar fluttar inn í eina nýggja tíð - og verða framvegis útbygdar og nútímansgjørdar.
Vindmyllulund í Húsahaga
Tær 13 vindmyllurnar í Húsahaga økja munandi um elframleiðsluna burtur úr varandi orkukeldum. Árliga miðalframleiðslan úr vatni og vindi tilsamans ver
Námsvinna í Grønlandi
Námsvinna hevur verið í Grønlandi síðan í 50'unum, tí stórur áhugi er fyri tí málmi, sum finst í grønlendsku undirgrundini. Námsfeløg úr øllum heimin
Ítróttarhøll á Sandi
Løgtingið samtykti við eykajáttan í apríl 2009 eina serskipan í sambandi við at byggja ítróttarhøll á Sandi. Hetta varð gjørt, tí landsstýrissamgongan
Skúlin við Løgmannabreyt
Skúlin við Løgmannabreyt stóð liðugur í 2010. Hann varð bygdur samsvarandi vaksandi tørvinum á skúlaplássum í Hoyvíkshaganum, har nýbyggingin hevur ve
Vindmyllur í Neshaga
SEV arbeiðir í løtuni við at útbyggja vindorkuna í Føroyum. Og um gongst eftir ætlan, so verða 3 myllur aftrat at síggja í Neshaganum, heilt úti á Eys
Terminalur til Vága Floghavn
Í kapping við trý onnur samtøk vann føroyska samtakið, FAERPORT, í 2011 kappingina um at tekna nýggja farstøð í Vágum. Nýggja farstøðin fær altjóða sn
Mørkin
Ár: 2007 Byggiharri: Sunda kommuna Areal: Uml. 2000 m2 Kostnaður: 32 mio. LBF -
Boðanesheimið
Í 2006 gjørdi Tórshavnar kommuna av at fara undir at byggja nýtt røktarheim á Boðanesi. Hetta hendi eftir, at tørvur leingi hevði verið á fleiri røkta
Røktarheimið í Vestmanna
Ár: 2011
Røktarheim í Klaksvík
Ár: 2011
Tjarnargarður
Ár: 2007
Hamragarður
Ár: 2010
Skúlin á Argjahamri
Skúlin á Argjahamri er nýggasti skúlin í Tórshavnar kommunu. Hann hýsir 450 næmingum í níggju árgangum og stóð liðugur í august 2011. Upprunaliga ætl
Bingjuhavn á Oyrareingjum
Tórshavnar kommuna er nógv vaksin seinnu árini, og síðan Kollafjørður kom upp í kommununa, hevur Tórshavnar Havn víðkað um sítt virksemi við at útbygg
Landssjúkrahúsið
Fyrst í øldini varð farið undir at útbyggja Landssjúkrahúsið, og í 2005 stóð tann nýggi, svarti bygningurin við m.a. stásiligu móttøkuhøllini liðugur.
Norðoyatunnilin
Ítøkiligu ætlaninar um at gera fast samband millum Borðoynna og Eysturoynna vóru rættiliga gamlar, tá farið undir Norðoyatunnilin í 2003. Longu í 1
Eiði 2 - Suður, boraður tunnil
Eiði 2 suður-verkætlanin er seinasti partur av vatnorkuútbyggingini hjá SEV í Eysturoynni. Arbeiðið umfatar at gera ein tunnil á 8,4 kilometrar frá No
Alduorkuætlan, SeWave
Á vári 2002 fóru SEV og oljufelagið ENI at kanna møguleikarnar at gera eitt alduorkuverk í Førouym. Arbeiðið varð skipað og fíggjað sum partur av føro


text:
Christian í Grótinum og Norðborg sigla heim undan Grønlandi
vinna07-08-2018 - 14:15 - Jóanis Nielsen
Christian í Grótinum og Norðborg sigla báðir heim undan Eystur-Grønlandi, báðir fullfermdir av makreli. Teir hava partrolað við Eystur-Grønland.
Christian í Grótinum hevur 600 tons og Norðborg 1.200 tons av frystum makreli, harafturat hevur Norðborg 300 tons í tangunum, sum teir skulu landa til Pelagos í Fuglafirði.
Í skrivandi stund nærkast teir Reykkjanesi, teir verða heima hósdagin, tá eru júst 3 vikur síðan teir fóru úr Føroyum.


text:
Føroyingarnir megnaðu aftur í kvøld at vinna sær heiðursmerkir, tá ið fyrsta veruliga finaluumfar fyri opna bólkin varð avgreitt nú á Reykjavík International 2017. Ásbjørg Hjelm úr Ægir vann silvur í 50 bringu, Sára R. Nysted úr Suðuroyar Svimjifelag silvur í 200 blandað, Signhild Joensen úr Ægir bronsu við nýggjum føroyskum meti og juniormeti í 100 rygg, Róland Toftum úr Suðuroyar Svimjifelag gull í 100 bringu, Sára R. Nysted silvur í 200 bringu og Ásbjørg Hjelm bronsu, og Jana B. Thomsen úr Ægir bronsu í 100 firvald.
Hartil vann Magnus Jákupsson sum svimur fyri Farum og Danmark gull í 50 rygg og silvur í 50 firvald.
Sum skilst so var finaluumfarið rættiliga hektiskt, við framflyting av starttíðspunktinum og avgreiðsla av eini rættiliga drúgvari skrá uppá bara 50 minuttir. Og tíðirnar hjá svimjarunum blivu tí eisini hareftir, so hvørt sum frá leið, hjá teimum sum svumu fleiri kappingar.


text:
Tað eru soo nógvar dugnaligar gentir/kvinnur í føroyum. Eg veit at tað eru nógvar sum hava hug at blogga, leggja youtube video út, skriva sína erligu meining á facebook, leggja myndir út osf. Tað er alt ov ofta at óttin fyri at verða dømd, heldur hesum aftur. Eg skilji væl at tú leggur í hvat onnur halda, tað geri eg eisini. Eg var soo óttafull at gera hendan bloggin. Men eg vildi so gjarna, og eg hugni mær so nógv við at skriva, gera kreativar verkætlanir, baka, styla osf. og eg eri so glað fyri at eg byrjaði sukursøtt.
Tað fara altíð at vera fólk, sum halda tað tú gert, ikki er kul. Men hvat so? Tey halda eisini at okkurt er kul, sum tær slett ikki dámar. Og tað er super! Tað er ongin listi yvir hvat er rætt at dáma og hvat er skeift.
Vit eru júst soleiðis, sum vit eru. Vit kunnu verða júst tann persónurin sum vit ynskja, og alt er møguligt, um man vil arbeiða fyri tí. Eg kann einans bjóða tað sum eg eri góð til. Ja, onkur annar er heilt sikkurt líka góð, og betur, men tað tekur onki frá mær. Tað ger ikki meg verri. Vit skulu eisini læra okkum at verða betur til at síggja sterku síðurnar hjá hvørjum øðrum, sum íblástur, ístaðin fyri hóttan.
Hetta er sum tá næmingar snakka um karakter í skúlanum. “Fyrst var eg ordiliga glað fyri mítt 9 tal, men nú tá Karla fekk 10, so var mítt 9 tal brádliga ikki so gott hóast alt”. Hetta er ikki ein sunn tankagongd. Vit skulu steðga við at samanbera okkum sjálvar, við allar hinar. Hon er góð til okkurt, men tú ert góð til okkurt annað, tað er onki sum er betur enn okkurt annað.
Eg haldi tað verða so umráðandi at finna útav hvat tú ert góð til. Eisini tá børn eru smá. Sjálvandi skal man ikki kroysta nakran at gera okkurt, bara tí tey eru góð til tað. Men við at gera nakað tú ert góð til, byggur tú sjálvsálit og sjálvsvirði, og hetta er so grundleggjani fyri menniskjað.
Eg visti væl fyrr, at eg ikki dugdi serliga væl at rokna. Allar hinar gentirnar í flokkinum, dugdu so væl at rokna, men eg plagdi at ugga meg við, at um tað var ein sang kapping ímillum okkurt fýra, so hevði eg vunnið. Hetta hjálpti mær við at minna meg á, at sjálvt um eg ikki dugdi at rokna, so dugdi eg okkurt annað, og sangurin hevði eisini nógv virði.
Eg haldi at alnótin er ein so góður miðil, til at koma út við sínum kreativu evnum. Tað eru ikki øll sum eru til tað fakliga, men tað sigur ikki at tey ikki hava nakað at bjóða. So kom út við tínum kreativu hugskotum. Ikki verða bangin fyri at fólk fara at døma teg. TÚ skalt verða glað og stolt av tí sum tú hevur at bjóða! Ikki lata onnur halda tær aftur. Um eg kann, so kanst tú eisini!
M&K


text:
Leiðist tær við lagið, einki uttan bæði, yvir sálarvaðið – “kleiv eg eins og barn?” Vistir vóru varnar, vøkkult virðið tarnar, mans og hjarta harðnar – “heiðið” – “kristið” skarn! – Angur ella sorg, bygdist henda borgin, fellur hon í morgin – “kleiv eg eins […]
hvat er at ræðast fyri at øll fara frá tær at missa tíni kæru tryggleikan svikaligur tankin um tankan er hugsaður langt áðrenn hann vaknar tí tankin svevur aldrin í tær soleiðis var tað og er tað í øllum teimum forpestaðu lívunum meðan tey livast á so fitt og elskulig og ræðandi harðrend og óundansleppandi […]
Beint fyri jól gav Kim Simonsen út yrkingasavnið við tí heldur drúgva og spyrjandi heitinum. Hvat hjálpir einum menniskja at vakna ein morgun hesumegin hetta áratúsundið (Mentunargrunnur Studentafelagsins, 2013). Her eru tvær yrkingar úr savninum. Hesumegin hetta áratúsindið huldi heglingsælið heimin. Gerandisdagurin er lættari at missa úr eygsjón, nú ár og vikur eru ein trappa av luft, […]
Fyri jól kom Vencil 14. út. Á samkomu á Býarbókasavninum varð Vencil lagdur fram fyri almenningin. Nógv lósu, og ein teirra, sum las var Rói Patursson. Han las aðra av yrkingunum, sum eru við í Vencli 14. Yrkingin eitur filmsskúlin. [vimeo http://vimeo.com/84164517] OMR/AÓD
Nógvir lesarar, nógvir høvundar hava ein lista við bókum, sum teimum dámar væl. Summar seta seg so fæst, at tær verða til bókmentaligan íblástur. Aðrar verða lisnar fleiri ferðir, og fylgja lesaranum restina av lívinum. Funnin er ein listi, har Ernest Hemingway í 1934 skrivaði nakrar høvundar og bøkur teirra niður. Hann helt tá, at […]
Ikki er Vencil 14. tornaður heilt, og kanska onkur ikki er heilt liðugur at spæla sær við veingjaðu orð Vencils. Tað er ikki lætt at vita, tí at vit hoyra so lítið frá fólki, sum hava lisið Vencil. Tað hevði verið gott, um onkur fortaldi heiminum, hvat tey halda um nýggja Vencilin. Tað kann gerast HER. […]


text:
Agnar Frederiksen
28.01.2018 - 14:48
Ítróttur > Ítróttur > Hondbóltur
Undan hálvfinalunum var eingin ivi: Frakland er greiður favorittur at vinna á Spania, og Danmark hevur sjálvandi favorittleiklutin ímóti Svøríki. Hondbóltsviðmerkjarar og veddingarfyritøkur søgdu tað sama: Tað er nógv sum bendir á, at Frakland og Danmark skulu hittast í finaluni. Men fríggjakvøldið skapti spaniólar og sviar hvør í sínum lagið eitt yvirraskilsi, og nú skulu danir og fraklendingar hittast í bronsudystinum í staðin.
Dramatiska tapið fyri Svøríki tók hart upp á danska hópin. At ikki røkka finaluna ímóti einum skerdum svenskum liðið, var eitt stórt vónbrot. Svøríki var omaná allan dystin, og hóast Danmark á undrunarverdan hátt fekk vent 25-28 til 28-28 í endunum, og harvið sendi dystin í longda leiktíð, so fingu danska verjan og donsku málverjarnar ikki nóg væl fatur á svensku skjúttunum og gjøgnumbrotum. Og í hinum endanum fekk Andreas Palicka pilkað fleiri opnar danskar avslutningar. Svøríki vann 35-34 eftir longda leiktíð.
Danmark hevur skifti út á vinstra bakkinum undna bronsudystinum: Niclas Kirkeløkke kemur inn fyri Peter Balling, og heldur óvæntað fer verjuovastin René Toft út, og málverjin Kevin Møller kemur inn.
Í fronsku leguni sleikja teir eisini sárini, eftir at Spania settu heimsmeistararnar uppá pláss. Frakland tapti við fýra málum, og Spania var eisini væl omaná. Klóka og skjóta spælið við nógum krossingum hjá spaniólum flutti runt uppá annars sterku verjuna hjá Fraklandi, ið til tíðir varð skrødd sundur. Málverjarnir fingu heldur ikki fatur á nógvum, og í hinum endanum høvdu Karabatic og co. tað trupult.
Í dag er møguleiki hjá Fraklandi at reisa seg. Tað verður tó uttan stjørnuskotið úr Barcelona Dika Mem. 20-ára gamli bakspælarin, ið var við at senda U21-liðið hjá Føroyum út í HM-endaspælinum í Algeria seinasta summar, hevur havt eina sera góða kapping. Hann noyddist út við einum skaða í øklinum í fyrra hálvleiki av hálvfinaluni, og er heldur ikki við í dag.
Danir og fraklendingar fara eftir at fáa eitt heiðursmerki. Hvørgan av liðunum kom á medaljupallin seinast, so ein bronsa hevði verið eitt plástur uppá sárið. Bronsudysturin verður leiktur í Zagreb, og byrjar kl.17.00. Danska TV2 vísir dystin.
Finalan millum Spania og Svøríki verður bríkslað í gongd kl.19.30. Meira um tann dystin seinni.


text:
Vit eru at hitta mest sum allar gerandisdagar frá kl 8 til kl 12.
Vit takað øll børn sum eru í skipanini inn til kanningar, busting og fyribyrgjandi viðgerðir og miða vit eftir at síggja øll børnini minst einaferð um árið. Tó kann tað ganga longri tíð ímillum hjá onkrum.
Sum øllum kunnugt er eingin tannlækni her í løtuni. Hevur barn tygara tørv á tannlæknaviðgerð, hava vit gjørt avtalur við tannlæknarnar í økinum uttan um okkum, um at viðgerða tykkara børn, og verður mannagongdin tá hendan:
1. Tit seta tykkum í samband við barnatannrøktina tlf. 441272
2. Barnatannrøktin ger avtalur við aðrar tannlæknastovur
3. Rokningin verður send til Barnatannrøktina á Skála
4. Um foreldur venda sær beinleiðis til aðrar tannlæknastovur, uttan avtalu við Barnatannrøktina, skulu tey sjálvi rinda fyri viðgerðina.
Vinarligast
BARNATANNRØKTIN
Gerðisgøta 5
480 Skála
Tlf. 441272
t.post. tannrokt@runavik.fo


text:
Ein genta leitar aftur til barndómsheimið hjá mammuni, har hon einsamøll í nakrar dagar ætlar sær at skriva eina próvtøkuuppgávu. Men ikki gongst sum ætlað. Í staðin brúkar hon tíðina at endurskapa ungdómin hjá mammuni, sum doyði, meðan hon var pinkubarn. Sumt hevur hon hoyrt, hon hevur sæð myndir, og so eru tað eisini tær báðar dagbøkurnar, sum hon hevur funnið.
Søgan um mammuna er ein søga um eina unga gentu, 16 ára gomlu Ingrið, sum fer inn í býin at ganga í studentaskúla. Hetta verður samtíðis ein ferð úr barndóminum og inn í vaksnamannaheimin. Hon ger sínar fyrstu royndir á kærleiksleið, og hetta er í einum heimi og í einari tíð, tá ið tú ikki tosaði um sovorðið, sum viðurskifti millum drong og gentu.
Aftur


text:
Krabbabøkurnar
Nám og Bókadeild Føroya Lærarafelags geva krabbabøkurnar út í felag. Endamálið við krabbabókunum er:
1. At stimbra lesingina hjá barninum, sum er í ferð við at læra at lesa
2. At stimbra lesingina hjá barninum, sum nýliga hevur lært at lesa
3. At stimbra lesingina hjá barninum, sum hevur ilt við at lesa
4. At kveikja lesihugin hjá barninum, sum ikki tímir so væl at lesa
Á hvørjum ári koma 28 krabbabøkur út, og útgávuumførini eru uml. 1. mars, 1. mai, 1. september og 1. november. Bøkurnar eru býttar í sjey torleikastig:
1. Guli krabbin, vegleiðandi til 1. flokk
2. Appilsinguli krabbin, vegleiðandi til seinnu helvt av 1. flokki og 2. flokki
3. Reyði krabbin, vegleiðandi til 2. og 3. flokk
4. Lilla krabbin, vegleiðandi til 4. flokk
5. Blái krabbin, vegleiðandi til 4. og 5. flokk
6. Grøni krabbin, vegleiðandi til 6. og 7. flokk
7. Grái krabbin,vegleiðandi til 8. flokk og eldri næmingar
Uppgávur verða gjørdar til allar bøkurnar við gulum, appilsingulum, reyðum og lilla krabbum. Harafturat verða uppgávur gjørdar til faktakrabbarnar og til nakrar bláar krabbabøkur. Endamálið við uppgávunum er at hjálpa næminginum at skilja tekstin. Til ber at taka niður uppgávur við at fara inn á einstøku útgávurnar.
Aftur


text:
Ov stuttir enn einaferð
Tað rakk akkurát heldur ikki hesuferð ímóti enn einum av favorittunum til uppflyting í bestu deildina.
Byrjanin av kappingárinum hevur bestemt ikki verið løtt. B71 hevur longu nú spælt ímóti øllum liðunum, sum hava bestu lið síni í 1. deild og úrtøkan er eitt sindur so sum so.
Trý stig í trimum dystum er ikki tann byrjanin vit høvdu ynskt, men hin vegin høvdu vit onki anilsi um hvussu liðið var fyri í mun til hini liðini í deildini. Hettar hava vit eina betri fatan av í dag og niðurstøðan er tann at vit eru so bestemt ikki nakað verrið lið enn hini í deildini. Vit hava higartil spælt upp ímóti og til tíðir betri enn kappingarneytar okkara.
Vikuna frammanundan taptu vit óuppiborið ímóti ÍF, meðan vit aftur í vikuskiftinum máttu leggja rygg til eitt tepurt tap.
Í 1. hálvleiki ímóti toftamonnum tóktust okkara menn at vera betra liðið, men tað er so B68, ið skora fyrsta málið í 22. minutti. Besti møguleikarnir mundu vera eitt horna, har Tijani sendir bóltin beint við síðunar av stongini og ein fríspæling av Símini Hansen, ið tíveri ikki fær stundir at avslutta.
2. hálvleikur var einans minuttir gamal, tá B68 fekk seinna málið og mótbrekkan kendist knappliga nakað tung. Kanska var hettar orsøkin til at B71'ararnir dovnaðu eitt sindur næstu 20 minuttirnar, har B68 var nógv betri fyri.
Síðstu 15 minuttirnar tóktist liðið at kvikka eitt sindur uppaftur og Jógvan Drangberg megnar eisini at spæla Tijani Mohammed púra frían ímóti málmanninum, ið hann rundar og sendir bóltin í netið til 2-1.
Endin av dystinum bleiv tískil spennandi, men tíverri megnaðu vit ikki hesuferð at stjala stigið, ið vit størsta partin av dystinum jagstraðu.
B68 vann; kanska uppiborið, og vit mugu royna enn einaferð. Næstu ferð heima ímóti næstbesta liðnum hjá NSÍ 31. mars.
Væl við
Hóast úrslitini ikki eru í okkara favør í løtuni, so er tað ógvuliga jaligt at síggja hugburð og góða spælið, sum hettar B71 liðið klárar at spæla, um bert vit geva okkum stundir til tað og eru konsentreraðir og disiplineraðir. Vit skulu læra okkum ikki at vera so bangnir fyri at lata mál inn, tí hesir tríggir dystirnir hava prógva at vit hava eina verjuketu, ið dugir væl at verja, men sum viðhvørt missur fokus. Í hinum endanum hava vit eitt sterkt álop og fáa vit tann styrk, ið vit leita eftir, so er ongin orsøk til at vit ikki fara at venda hesar ósigrarnar til sigrar.
Fara vit afturum, takið tað so róligt. Trúgvið uppá egin evnir og tann spælstílin, sum tit síggja út til at duga væl. Tað skal nokk blíva gott, so hvørt vit fáa fleiri dystir undir beltið.
Drívið á B71!


text:
Er nakar tystur
14. oktober 2011
Men síðsta dagin, tann størsta á hátíðini,
stóð Jesus har og rópaði og segði:
Er nakar tystur, tá komi hann til mín og drekki!”
Jóh.7,37
Er nakar tystur
Men síðsta dagin, tann størsta á hátíðini,
stóð Jesus har og rópaði og segði:
Er nakar tystur, tá komi hann til mín og drekki!”
Jóh.7,37
Mong menniskju komu til Jesus. Onkur kom sníkjandi inn í mannamúgvuna og nam við kappa hansara, ein annar kleiv upp í eitt træ fyri at síggja Jesus og ein triði var lestur av fýra monnum niður gjøgnum takið, niður fyri føturnar á Jesusi. Øll hesi menniskju komu, tí tey høvdu brúk fyri Jesusi, tey vóru tyst.
Jesus fór eisini sjálvur til menniskju. Eitt dømi um hetta er Sámáriukonan við Sikarsbrunnin. Hon fór ikki út til brunnin, tí hon ætlaði at møta Jesusi, men valdi júst hesa tíðina á degnum, tí hon ætlaði sær at sleppa frá at møta nøkrum. Hon var ikki væl dámd, tí hon hevði livað eitt syndafult lív, og kendi seg tí ikki væl at fara út. Men at fara út til brunnin var hon noydd, tí likam hennara tørvaðist vatn.
Í samtalu við Jesus, sá hon, at ein annar tosti var til enn tann likamligi og eisini ein løkur, sum kundi sløkkja henda tostan.
Ein samtala við Jesus, tað er tann løkur, sum kann fáa eina kvinnu at sleppa tí dagliga vatnkeraldinum og renna inni í bygdina og siga: Komið og síggið ein mann, sum hevur sagt mær alt tað, sum eg havi gjørt: man hann ikki vera Kristus?”
Jesus sigur eisini við teg: “ Er nakar tystur, tá komi hann til mín og drekki!
Amen


text:
Eirikur Lindenskov 31.01.2018 (18:32)
Hava selt 12 bilar færri higartil í ár
Ársins fyrsta mánaðaruppgerð hjá Akstovuni vísir, at bilasølan í Føroyum minkað hálvtsjeynda prosent fyrsta mánaðin í ár í mun til fyrsta mánaðin í fjør.
Higartil í ár eru seld tilsamans 171 akfør í mun til 183 sama tíðarskeið í fjør.
Persónbilarnir fylla sum vera man mest – teir vóru 126 í tali í mun til 139 í januarmánaði í fjør. Ein munur upp á 13 akfør – ella 9,4 prosent.
TRÝST HER fyri at síggja yvirlitið frá Akstovuni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sjá, tú blánar
Sjá, tú blánar sum loftið og tú rodnar sum blóð,
men hitt hvíta er fossur,brot og vetrarins ljóð.
Har tú veittrar á báru, fjalli, bergi og ong,
syngur tjóðin tær glaðasta song.
Um enn nær ella fjart
ert tú sál míni kært,
sum tú fedrunum vart;
tí tú glógvar so bjart
gjøgnum náttmyrkrið svart,
blátt sum loftið, sum brimbrotiðskært.
Har ið merkini veittra, veittri eisini mítt,
tað ber kvøðu frá landi mínum fagurt og frítt;
og eg kenni meg orna gjøgnum mønu og merg,
hoyri vetrarins brot
boða summarsins lot,
hoyri heystmyrka lag,
boða várljósan dag.
Fylkjast rað vit í rað,
kenna hjørtuni tað:
vit við tær stevna stinnir avstað.


text:
Jerusalem, Jerusalem!
Í Føroyum frøast mong um, at amerikanski forsetin júst hevur valt at góðkenna Jerusalem sum høvuðsstað ísraels. Og at hann samstundis hevur hótt nøkur tilafturskomin lond til at taka somu støðu, tí han hevur hótt við at taka menningarstuðulin frá teimum, sum ikki stuðla honum í hesi avgerðini.
Trump hevur ikki góðkent Jerusalem sum høvusstað Ísraels fyri at tæna Ísrel og fólkinum har, men gjørdi tað fyrst og fremst fyri at tekkjast sínum egnu veljarum í amerikanska bíbliubeltinum, eins og jødiskum lobbyistum. Avgerð hansara er ikki fyrst og fremst uttanríkispolitisk, men heldur reint innanríkispolitisk – atkvøðufiskarí ella valagn. Tey sum soleiðis frøast um at Trump hevur góðtikið Jerusalem sum høvusstað Ísraels, eru eisini samstundis av teirru áskoðan, at hann soleiðis hevur gjørt Guðs ríki eina tænastu, at hann hevur meðvirkað til, at fornir spádómar í Gamla Testamenti eru vorðnir ein veruleiki.
Onkusvegna halda tey, at Jerusalem og landið Ísrael, sambært kristnari læru, framvegis hevur eina serstøðu í frelsunarætlan Guðs. Jerusalem og Ísrael fara altíð at hava eina serstøðu í kristna hugaheiminum, tí hetta er søguliga umhvørvið, har søguligi persónurin Jesus livdi og virkaði. Men staðurin Jerusalem hevur ikki longur tann høvuðsleiklut í kristnitrúnni, sum hann hevur (ella einaferð hevði) í jødadóminum.
Øll Kristus-hendingin er í veruleikanum eitt brot við gamla jødadómin. Gamla Testamentið er vissuliga baktjaldið til Jesu læru, og tað er haðani at vit vita, hvør Jesus er. Men tá Jesus segði ”eg sigi tykkum”, setti hann jødadómin til viks, tí nakað nýtt – hann sjálvur – var komið í staðin. Sambært Nýggja Testamenti er Jesus alt tað, profetarnir spáddu um. Hann var (er) templið og nyggja Jerusalem. Við uppreisnini og himmalsferðini er átrúnaður okkara ikki longur knýttur at nøkrum staði her á jørðini.
Nú er tað hin tríeindi Guð, sum er allastaðni, eisini innaní okkum, sum er miðdepilin ella málið í kristnari trúgv. Hetta kemur millum annað týðiliga til sjóndar í samrøðuni millum Jesus og samaritansku kvinnuna við brunnin í Sikar. Hon spyr Jesus, hvar tað er rættast at tilbiðja Guð, á Gerizim-fjallinum ella í Jerusalem (sum eisini er eitt fjall)? Jesus svarar henni, at ”tann stund kemur, tá ið tit hvørki á hesum fjallinum ella í Jerusalem skulu tilbiðja Faðirin. [...] tann stund kemur, ja, hon er longu nú komin, tá hinir sonnu tilbiðjararnir skulu tilbiðja í anda og sannleika ...”.
Persónligt trúvirði, heldur enn geografi, er tað sum nú ræður um í guðsviðurskiftunum. Ongin viðger brotið við templið, Jerusalem og gamla jødadómin greiðari enn erkajødin Matteus evangelistur, tá hann í samband við deyða Jesusar sigur at:” forhangið í templinum skrædnaði í tvey úr erva og líka niður ígjøgnum ...” Her sigur hann, at leikluturin hjá jødiska høvuðsprestinum og templinum nú var av með alla.
Nú eru guðsviðurskiftini ikki longur staðbundin, men eini beinleiðis, staðarleys og tíðarleys viðurskifti millum hin einstaka og Skaparan. At geva núverandi amerikanska forsetanum ein leiklut í frelsunarætlan Guðs, meti eg í besta føri at vera tvætl, og í ringasta føri ókristiligt. Jesus og Paulus høvdu ikki longur brúk fyri gamla templinum og Jerusalem! Hvørji eru so vit, at frøast um og takka Guði fyri at Trump nýtir Jerúsalem og Várharra, sum innanríkispolitiskt valagn og uttanríkispolitiskt jarnbrot?
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Fríggjadagin 6. apríl var aðalfundur hjá Kommunufelagnum. 135 av teimum gott 200 kommunustýrislimunum vóru møttir. Hetta er størsta undirtøka á aðalfundinum hjá Kommunufelagnum nakrantíð.
Umframt vanligu skránna, vóru eisini tveir gestarøðarar á fundinum. Talan var um Henrik Good Hovgaard, ið er danskur framtíðargranskari, ið starvast fyri fyritøkuna Futurenavigator. Hin gestarøðarin var Bill Justinussen, sum skemtiliga hugleiddi um framtíðina hjá føroysku kommununum.
Dennis Holm bar fram ársfrágreiðingina. Hann staðfesti, at búskaparliga gongur væl í Føroyum.
Menningin av samfelagnum hevur tó ikki verið eins stór og støðug kring alt landið. Norðoya-, Eysturoyar-, Streymoyar- og Vága sýslur hava síðani aldarskiftið havt fólkavøkstur, men sunnaru sýslurnar, Sandoy og Suðuroy, hava havt ein minking í fólkatalinum. Gongdin í hesum økjum er hin sama, sum tann vit hava sæð á útoyggjum í áratíggju. Íbúgvaratalið er lækkað munandi, og fólkasamansetingin skeiklað, tí samstundis sum fráflytingin er stór, velja fá ung fólk at flyta til – ella aftur til – økini.
Tað er tískil umráðandi, at vit ikki lata okkum tøla av teimum góðu tíðunum og teimum metstóru inntøkunum, sum kommunurnar í løtuni hava. Veruleikin er, at inntøkugrundarlagið hjá kommununum í stóran mun byggir á lønarskatt. Tá ið framskrivingar vísa, at arbeiðsmegin fer at minka niður í eina helvt komandi 30 árini, merkir hetta, at inntøkurnar hjá kommununum, alt annað líka, eisini fara at minka við eini helvt.
Tað, sum eyðkennir nýskipanirnar hjá landsstýrinum í síni heild, er, at tær fram um alt annað eru ætlaðar at styrkja haldførið hjá landskassanum. Hinvegin hava tær í flestu førum negativa fíggjarliga ávirkan á kommunala geiran. Tað eigur at vera landsstýri og løgtingi púra greitt, at haldførið í samlaða búskapinum ikki verður styrkt við, at útreiðslur ella inntøkur verða fluttar úr einum almennum kassa í ein annan.
Formaðurin var atfinningarsamur mótvegis landsstýrinum, sum hann segði bert hugsaði um at styrkja haldførið hjá landskassanum, samstundis sum at allar nýskipanir hjá landsstýrinum máa burturav inntøkugrundarlagnum hjá kommununum.
Samstundis ásannaði hann, at neyðugt er, at land og kommunur í størri mun samstarva um tær avbjóðingar, sum føroyska samfelagið fer at hava komandi árini.
Ársfrágreiðingin er at finna her.


text:
Sum undanfarin ár, verður Vestmanna Cup aftur í ár. Kappingin verður sunnudagin 30. septembur frá kl. 14:30 til 16:30.
Kappingin er skipað soleiðis, at gentur og dreingir 10, 12 og 14 verða blandaði í nøkur lið, sum spælararnir hjá bestu liðum okkara verða venjarar hjá.
Meðan kappingin er, verða foreldrafundir hildnir, har venjararnir stutt greiða frá sínum ætlanum fyri árið, samstundis sum ábyrgdarpersónar, koyriætlanir v.m. verða avgreidd.
Kaffi, saft, og annað leskiligt fæst til keyps.
Vónandi síggjast vit til enn ein hugnaligan, gulan dag:-)


text:
Stóra hæddarpunktið fyri mong á stevnuni er fótbólturin. Leygardagin kl 18.00 er dystur við Løkin, Víkingur er gestur við Løkin.
Latið okkum nú øll somul møta upp og stuða okkara monnum. Frá kl 17.00 er upphiting við andlitsmáling í skýlinum, Guligantz skipar fyri. So møtið upp í góðari tíð, og gott hevði verið at sæð fólk í gulum á stevnuni. Latið okkum øll somul veruliga stuðla okkara monnum, so vit gera okkara til at leikararnir geva tey seinastu % fyri at hála ein sigur heim.
Koyr á NSÍ, og SAMAN STANDA VIT STERK!


text:
Tíðindasavn
Eldraráðsval
Sum umboð fyri Viðareiði í eldraráðnum í Norðoyggjum er vald Mirjam Matras Heinesen ...
Úrslitið av kommunustýrisvalinum 8. november 2016
Úrslitið av kommunuvalinum er nú greitt og nývalda kommunustýrið sær soleiðis út:Hans Jákup Kallsberg Anni Sørensen Bergur ViderøFrank Matras ...
Úrslitið av skúlastýrisvalinum 8. november 2016
Nú skúlastýrisvalið er av, er skúlastýrið mannað soleiðis tey næstu fýra árini: ...
Kommunuvalið 8. november 2016
Kunngjørt verður, at fráboðaða kommunustýrissvalið fer fram týsdagin tann 8. november 2016 í skúlanum á Viðareiði ...
Valevnislistar til kommunuvalið á Viðareiði 8. november 2016
Hesir valevnislistar eru komnir inn og góðkendir av valnevndini. Listi A Ann Kirstin Absalonsen, lærari, Eggjarvegur 25, Viðareiði Anni Sørensen, ...
Val til eldraráðið í Norðoyggjum
Góðu tit øll, Hervið vil eg kunna tykkum um, at vegna vantandi undirtøku at stilla upp til val til Eldraráðið, verður freistin at stilla ...
Kunngerð
um valevnislistar til kommunuvalið í Viðareiðis kommunu tann 8. november 2016 Í Viðareiðis kommunu skal ein valevnislisti hava ...
Kunngerð
Við hesum verður gjørt kunnugt, at vallistin til kommunuvalið 8. november 2016 fyri Viðareiðis kommunu liggur frammi til alment eftirlit ...
Myndir frá hátíðarhaldinum, tá Viðareiðistunnilin varð tikin í nýtslu
http://www.landsverk.fo/Default.aspx?pageid=15939 ...
Viðareiðistunnilin letur upp
Fríggjadagin 2. september verður hátíðarhald í samband við, at Viðareiðistunnilin verður alment tikin í nýtslu. Tað verða Fía Sørensen og Jógvan Thomasen, millum elstu borgarar ...
Ung í arbeiði 2016
Viðareiðis kommuna fer at skipa fyri ung í arbeiði í summar. Arbeiðið er ætlað ungum, sum eru fødd í 1999-2002, ...
Ruddingardagur á Viðareiði 2016
Ruddingardagur verður mikukvøldið 25. mai frá kl. 17:00 til 21:00 Vit møtast í skúlanum, har vit bjóða okkurt til matna kl. 17:00. Farið ...
Tørvur á fosturforeldrum
Framvegis tørvur á fosturforeldrum Barnaverndarstova Føroya sóknast eftir familjum, sum vilja taka á seg at verða fosturforeldur hjá børnum í styttri ella longri tíð. ...
Tíðindaskriv
Viðareiðis kommuna hevur samtykt annað árið á rað bæði at lækka skattin við einum hálvum prosenti og at hækka barnafrádráttin við 1000 krónum. Kommunuskatturin fyri ...
Kunngerð um løgtingsvalið 1. september 2015
Tað verður her gjørt kunnugt, at fráboðaða løgtingsvalið fer fram týsdagin 1. september í Viðareiðis skúla. Atkvøðutíðin verður frá ...


text:
Avgreiðsla:
Goymsluvøra verður send við POSTA sama dag sum bíleggingin er móttikin og goldin um møguligt. Um ikki, so 2 ella 3. dagar eftir. Sum kundi kanst tú eisini velja at avheinta vøruna á Tórgarðsgøtu 5, miðhæddin, Tórshavn - eftir avtalu. Vørur við persónligum teksti á, vera latnar so skjótt, sum tær eru klárar. Navnavørur hava ymiska veitingartíð. Um tú keypir fleiri vørur sum hava ymiska veitingartíð, so verður øll vøran send saman við tí vøruni, sum hevur longst veitingartíð. Við bankaflyting: Um einki gjald er móttikið innan 5 dagar frá bíleggingardegnum, verður bíleggingin strikað.
Arbeiðstíðin hjá POSTA má leggjast afturat veitingartíðini.
LIVNA sendir ikki uttanlands.
Gjalding
Gjaldast kann við hesum kortum á heimasíðuni:
Dankort
Gjaldast kann við bankaflyting 6460 - 170.849.1. LIVNA byrjar at avgreiða títt keyp, tá ið inngjaldið er skrásett.
Prísur
Postgjaldið er 20 kr. Allar bíleggingar yvir DKK 250,- verða sendar ókeypis.
Postgjald
Allar vørur verða sendar ókeypis.
Iðranarrættindi
Sum kundi hevur tú rætt at iðra títt keyp. Tú hevur 30 dagar frá tí vøran er keypt at iðra títt keyp. Freistin verður at rokna frá tí degi, tú hevur móttikið vøruna.
LIVNA skal tá hava vøruna senda aftur við postinum í sama standi og nøgd, sum tá tú keypti hana.
Tú rindar fyri at senda vøruna aftur. Men so skjótt sum LIVNA hevur móttikið vøruna í sama standi og mongd, sum tá ið hon varð keypt, rindar LIVNA peningin aftur á konto.
Peningurin verður fluttur á tað kontonummarið, sum nýtt varð av kundanum at keypa vøruna fyri.
Neyðugt er, at hjáleggja kvittan ella bíleggingarváttan.
Iðranarrættindi viðvíkjandi serframleiddum vørum
Hevur tú bílagt vøru, sum skal serframleiðast til tín (t.e. vøra við navni á) góðtekur tú, at framleiðslan byrjar beinanvegin, t.v.s. innan tín 30 daga iðranarrættur er útgingin. Tú kanst ikki iðra keypið eftir bílegging.
Vørubrek
Hevur tú fingið aðra vøru enn ta, sum tú bílegði, meira ella minni av vøruni, ella er vøran ikki sum hon skal, hevur tú 1 árs attalurætt, sambart keypslógini. Stinga trupulleikar seg upp, vend tær so til okkum við at ringja á tlf. nr. 21 41 95 ella 21 05 84.
LIVNA rindar postgjaldið um vøran hevur brek, ella um skeiv vøra er móttikin. Tú fært nýggja vøru, tá ið LIVNA hevur móttikið skeivu vøruna. Í heilt serstøkum førum verður peningurin afturgoldin.
Peningurin verður fluttur á tað kontonummarið, sum nýtt varð av kundanum at keypa vøruna fyri.
Neyðugt er, at hjáleggja kvittan ella bíleggingarváttan.
Endursending við iðran ella endurgjaldskrav
Um tú iðrar títt keyp ella hevur eitt endurgjaldskrav, so skal vøran sendast higar:
Fa. LIVNA
Tórgarðsgøta 5
100 Tórshavn
Viðmerk: ”iðran” ella “endurgjaldskrav”
Neyðugt er, at hjáleggja kvittan ella bíleggingarváttan.
Fyrivarni
LIVNA tekur fyrivarni um samlaði prísurin á vøruni hækkar, villur eru í tekstinum, feilur á myndunum ella um vørur eru útseldar.
Trygd
Fyri at kunna keypa á www.livna.fo er neyðugt at geva okkum persónligar upplýsingar, so sum navn, bústað, teldupost adressu, telefonnummar.
LIVNA verjir persónligu upplýsingarnar, sum vit fáa frá tær. Upplýsingarnar verða brúktar til at avgreiða títt keyp - og einki annað!
Upplýsingarnar verða ikki brúktar í sambandi við marknaðarføring!
LIVNA gevur ella selir ikki upplýsingarnar víðari til ein triðja part!
Cookies:
Tað er ein tøknilig fyritreyt, um keypast skal um telduna, at ávísar upplýsingar verða goymdar á tíni teldu. Hetta verður nevnt ”cookie”. Tað vil siga, at síðan kennir teg aftur, tá ið tú vitjar síðuna aftur.


text:
Fátækraváði og javnvirðisinntøka í húskisbólkum
Húskini eru í trimum høvuðsbólkum:
- Ein vaksin (stakur), við ella uttan børn
- Tvey vaksin, við ella uttan børn
- Trý ella fleiri vaksin (stórhúski), við ella uttan børn
Í hesum høvuðsbólkum eru so tríggir undirbólkar:
- Uttan børn
- Yngsta barn 0-5 ár
- Yngsta barn 6-17 ár
Her er stórur munur á støðuni hjá ymisku húskjunum: í støku húskjunum eru millum 40 og 64% í fátækraváða, meðan tað bert snýr seg um 3 til 12% hjá øllum hinum húskjunum.
Serliga er tað støðan hjá støkum uppihaldarum við smábørnum, sum skilir seg burturúr, har heili 64% liva í fátækraváða.
Í hinum høvuðsbólkunum eru tað lutfalsliga fá, sum eru undir markinum fyri fátækraváða. Tað er tó yvirhøvur soleiðis, at innan fyri hesar høvuðsbólkarnar eru tað húskini við smábørnum, har lutfalsliga flest eru undir hesum marki.
Inntøkugloppið (Poverty Gap) er ein nærri lýsing av teimum, ið eru undir markinum fyri fátækraváða. Tað sigur, hvussu langt tey, sum eru í fátækraváða í teim ymisku húskisbólkunum, liggja undir tí fátækraváðamarkinum, ið er fyri øll. Jú minni talið er, minni er gloppið, og øvugt. Tvs. jú styttri gloppið er, jú nærri uppi við fátækraváðamarkinum. Jú hægri talið er, jú longri niðanfyri markið liggja tey.
Í bólkinum tvey vaksin við smáum børnum var minsta inntøkugloppið. Tað vil siga, at umframt tað, at lutfalsliga fá í hesum bólki eru í fátækraváða, so lógu hesi sum heild tætt uppi undir fátækraváðamarkinum.
Í bólkinum stakir uppihaldarar við størri børnum var størsta inntøkugloppið upp á góð 25%. Hetta herðir ta støðuna, sum sæst í talvuni um fátækraváða hjá hesum bólki: her vóru lutfalsliga nógv í fátækraváða, og haraftrat lógu hesi longst niðanfyri fátækraváðamarkið, samanborið við aðrar húskisbólkar.
Samanumtikið vísa hesi tvey mátini, at jú færri vaksin eru í húskinum størri møguleiki er fyri at verða í fátækraváða. Tað er yvirhøvur so, at húskini við tveimum, trimum ella fleiri vaksnum standa seg best í hesum hagtalsligu inntøkumátunum.
Javnvirðisinntøka er inntøka tá atlit eru tikin til talið av vaksnum og børnum í húskinum.
Øll mát eru roknaði við javnvirðisinntøku sum grundarlag.
Les meira um hvat javnvirðisinntøka er og hvussu hon verður roknað her.
Median (miðinntøkan) er tann mittasta inntøkan. Helvtin hevur størri inntøku og helvtin eina minni inntøku.
Samanumtikið hava ein vaksin húskini havt ein vøkstur í median-javnvirðis inntøkuni á um 2-3%. frá 2012-2015, meðan tvey vaksin húski hava havt ein vøkstur á 5-7%. Stór húskini hava havt ein vøkstur á 6-7%
Í hagtalsgrunninum eru meira útgreinaðir upplýsingar, bæði á aldur, øki og kyn.


text:
Hvørt ár verða yvir túsund føroyingar kannaðir og/ella viðgjørdir uttanlands, men vit vita tíverri alt ov lítið um, hvussu føroyingar sjálvir uppliva hetta.
Tískil gera næmingar á RUC eina kanning, sum er eitt samstarv millum Uttanlandstænastuna á LS, Krabbameinsfelagið og lesandi, sum skriva serritgerð á Roskilde Universiteti.
Kanningin vendir sær til borgarar, ið búgva í Føroyum og hava verið noyddir at fara uttanlands at verða kannaðir og/ella viðgjørdir fyri eina likamliga sjúku.
Tað vil siga, at hendan kanningin fevnir ikki um viðgerð av sálarligum sjúkum.
Foreldur, ið hava verið við sínum børnum til kanningar og/ella viðgerð uttanlands, eru eisini hjartaliga vælkomin at svara vegna børn síni.
Tað tekur uml. 10-15 minuttir at svara kanningini.
Tú verður dulnevnd/ur.
Hevur tú spurningar ella tekniskar trupulleikar, ert tú vælkomin at skriva til figj@ruc.dk
Vit takka frammanundan fyri tína hjálp!
Trýst á leinkjuna her, fyri at koma til spurnarkanningina.